Kristian dan kalimah Allah

RASANYA ramai yang runsing dan mengulas berkenaan kebenaran yang diberikan oleh mahkamah kepada penganut agama Kristian untuk mengunakan kalimah Allah dan beberapa kalimah yang lain. Pelbagai sudut boleh diulas; dari segi undang-undang, dari segi mainan politik, dari segi ancaman kepada Islam, dari segi toleransi agama dan sebagainya. Setiap orang ada pandangannya, jadi terpulanglah.

2. Saya kongsikan sedikit pengalaman saya berdialog ringkas bersama beberapa orang penganut agama Kristian dalam satu forum. Antara soalan yang ditanya kepada saya adalah kenapa NGO Islam seperti ISMA risau sangat dengan isu kalimah Allah dan sering bimbang bahawa ada usaha untuk mengkristiankan negara. Sedangkan ia tidak begitu menurut mereka.

3. Saya kata usaha untuk ubah status negara adalah isu yang ‘real’, terpulang sama ada nak mengaku atau tidak. Saya pun tidak berminat untuk memanjangkan isu itu. Saya pernah bentangkan satu kertas kerja dalam satu seminar anjuran Jais beberapa tahun lepas tentang isu ini. Kertas kerjanya boleh dirujuk bagi yang berminat untuk tahu lebih lanjut.

4. Tentang kalimah Allah, seperti yang kita maklum, orang Kristian yang bukan Melayu tidak menggunakan Bible bahasa Melayu. Mereka pun tidak baca surat khabar Melayu, tidak menonton drama Melayu, tidak bertutur bahasa Melayu pun sesama mereka. Jadi kenapa mereka mahu baca Bible bahasa Melayu secara tiba-tiba sedangkan mereka biasa menggunakan bahasa lain?

5. Jika mereka mahu menggunakan Bible bahasa Melayu pun kenapa mahu guna kalimah Allah sedangkan ia bukan kalimah bahasa Melayu. Mereka jawab di sini bahawa mereka nak bezakan antara Lord dan God. Satu guna Tuhan, satu guna Allah. Saya kata ada banyak lagi pilihan dalam bahasa Melayu yang mereka boleh guna; seperti Yang Maha Berkuasa, Yang Maha Agong, Yang Maha Besar dan sebagainya. Itu bahasa Melayu. Allah bukan perkataan bahasa Melayu.

6. Dialog bersambung di luar forum di meja makan, saya bertanya kepada mereka, apa nama tuhan orang Kristian sebenarnya? Agama Hindu dan agama lain semua ada nama tuhan mereka sendiri. Agama Kristian sepatutnya ada nama tuhan juga, jadi apakah nama tuhan bagi penganut agama Kristian. Di sini mereka tak jawab.

7. Isu nama tuhan Kristian adalah isu besar dalam agama Kristian. Ada yang mendakwa Yahweh, ada mendakwah Yehowah, ada yang mendakwa Adonai dan sebagainya. Tak kisahlah apa juga nama pun, sepatutnya gunakanlah nama tuhan itu. Tidak perlu bersusah payah untuk meminjam nama tuhan agama lain sehingga menimbulkan ketegangan bukan sahaja di kalangan penganut agama selain Kristian, bahkan di kalangan penganut agama Krsitian sendiri.

8. Tetapi pendakyah Kristian memang akan meminjam nama tuhan agama lain untuk tujuan dakyah agama mereka. Ini memang strategi, dan bukannya berlaku dalam bentuk yang tidak dirancang. Kenapa begitu? Kerana bila digunakan nama tuhan agama lain, dakyah itu akan lebih mudah bagi mereka untuk menarik penganut agama lain ke agama Kristian.

9. Inilah strategi yang dipanggil ‘kontekstualisasi’. ia bermaksud secara mudahnya, menggunakan perbendaharaan kata atau istilah atau perlambangan agama/budaya bangsa lain ke dalam agama Kristian untuk tujuan menghampirkan minda penganut agama lain tersebut kepada agama Kristian bagi tujuan menariknya ke agama Kristian.

10. Dalam dakyah Kristian, ia berlaku dengan begitu terancang dan halus. Beberapa contoh yang dapat dikongsikan:

a. Menggunakan perkataan al-Kitab bagi menggantikan perkataan Bible atau Injil. Gereja yang mula dipanggil sebagai Rumah Allah. Begitu juga seperti menggunakan perkataan Maulid Isa bagi sambutan kelahiran Isa as. Menggunakan perkataan selawat menggantikan nyanyian gereja mereka dan sebagainya. Dan perkataan-perkataan ini akan makin bertambah dari hari ke hari.

b. Melakarkan wajah Maryam dan Nabi Isa as dengan wajah yang menyerupai kaum tertentu. Di Afrika, Maryam dilakarkan berkulit gelap, berbibir tebal. Di benua India, Maryam dipakaikan sari. Di Eropah lain pula wajahnya. Dan begitulah seterusnya.

c. Menggunakan perkataan Iswar/Iswara yang merupakan nama tuhan tempatan satu kaum di benua India sebagai terjemahan kepada Lord/God. Begitulah juga sebenarnya dalam kes di bumi Melayu yang menggunakan kalimah Allah sebagai nama tuhan.

11. Dari situ, kita dapat faham bahawa tujuan orang Kristian bermatian-matian ingin menggunakan kalimah Allah adalah untuk misi Kristianisasi itu sendiri. Tidak ada kaitan dengan semangat patriotik untuk bertutur bahasa Melayu, tidak ada kaitan dengan kekeliruan nama tuhan mereka, tidak ada kaitan dengan isu membetulkan ‘kesilapan’ penghakiman mahkamah dan tidak ada kaitan dengan apa pun kecuali hanya untuk dakyah Kristian. Mereka akan gunakan apa juga cara untuk itu. Sekarang mereka menggunakan saluran undang-undang. Masa akan datang mungkin mereka akan paksakan dengan cara lain. Dan sebelum ini pun mereka gunakan juga kalimah Allah secara senyap-senyap.

12. Dengan itu, tindakan sewajarnya dari umat Islam adalah menangani isu dakyah Kristian dan gejala murtad itu sendiri. Sebarang usaha dalam isu perundangan hendaklah dijuruskan ke arah menghalang dakyah Kristian itu. Sebarang usaha dialog antara agama juga mesti menjurus ke arah itu. Jangan bazirkan tenaga melakukan sesuatu yang mungkin tidak menyelesaikan akar umbi masalah.

Kita kena faham gerakan musuh dengan baik; yang tersurat dan tersirat. Saidina Umar ra pernah mengingatkan:

ينقض عري الاسلام عروة عروة اذا نشاء في الاسلام من لا يعرف الجاهلية

“Akan terungkai rungkaian Islam sedikit demi sedikit, apabila membesar di dalam Islam generasi yang tidak faham jahiliah.”

Ustaz Muhammad Fauzi Asmuni
Timbalan Presiden gerakan Islam, Ikatan Muslimin Malaysia (ISMA)


Ucapan para sahabat di Aidilfitri

1. AL-IMAM Ibn Hajar menjelaskan bagaimana para sahabat Nabi akan mengucapkan doa sesama agar segala amalan mereka pada bulan Ramadan ini diterima. Lafaz ini disebarkan pada hari raya. Kata Ibn Hajar:

كان أصحابُ رسولِ الله صلَّى اللهُ عليه وسلَّم إذا الْتَقَوْا يومَ العيدِ يقولُ بعضهم لبعضٍ: تَقبَّلَ اللهُ مِنَّا ومِنكم

“Sesungguhnya para sahabat Nabi ketika mana mereka berjumpa di hari raya akan mengucapkan: Taqabballahu Minna Wa Minka (Mudah-mudahan Allah menerima amalan kami dan kamu semua). (Fath al-Bari)

2. Begitu juga Muhammad bin Ziyad al-Alhani menjelaskan bagaimana Saidina Abu Umamah turut mengucapkan ucapan tersebut pada hari raya. Kata beliau:

رأيتُ أبا أُمامةَ الباهليَّ يقول في العيدِ لأصحابِه: تَقبَّلَ اللهُ مِنَّا ومِنكُم

“Aku melihat Abu Umamah al-Bahili mengucapkan pada hari raya: Taqabballahu Minna Wa Minkum.” (al-Mughni Ibn Qudamah)

3. Oleh itu adalah satu amalan yang baik untuk kita ucapkan di hari lebaran ini: “Taqabbalallhu Minna Wa Minkum, semoga Allah menerima segala amal soleh kita.”

Salam Aidilfitri.

Dr Ahmad Sanusi Azmi


Hukum mati pemabuk satu cabaran khusus cari bahan bukti: Pakar

Oleh Fazleen Safina

BANGI, 24 Zulkaedah 1441H, Khamis – Cadangan kerajaan untuk meningkatkan hukuman penjara maksimum sehingga 20 tahun dan denda RM150,000 dilihat sedikit sebanyak membantu membendung pemanduan mabuk.

Semalam, Menteri Pengangkutan, Datuk Seri Dr Wee Ka Siong berkata, perkara berkenaan akan dimuktamadkan sekiranya Dewan Rakyat meluluskan pindaan Akta Pengangkutan Jalan 1987 (Akta 333).

Pakar Keselamatan Jalan Raya dan Pencegahan Kecederaan Kanak-Kanak Universiti Putra Malaysia (UPM), Prof Dr Kulanthayan K.C. Mani berkata, perundangan di negara ini menjadi lebih ketat apabila hukuman penjara dikenakan kepada pemandu mabuk yang sebelum ini hanya maksimum 10 tahun berbanding dua kali ganda kelak.

“Kalau dulu denda hanya RM20,000, kini jumlah itu dinaikkan hampir tujuh kali ganda iaitu sebanyak RM150,000.

“Malah, dari segi ‘suspend’ (penggantungan) lesen memandu juga meningkat dari 10 tahun kepada 20 tahun. Ini satu peningkatan ketara dan terlalu tinggi mereka (kerajaan) naikkan hukuman,” katanya ketika dihubungi Ismaweb.net, hari ini.

Pada masa sama, Kulanthayan berkata, perundangan berkenaan bukan hanya tertakluk kepada pemanduan mabuk sahaja, malah turut membabitkan penggunaan dadah dan memandu secara merbahaya.

“Jadi, peningkatan hukuman dilakukan kerajaan ini satu langkah yang baik kerana mereka ‘cover’ ketiga-tiga (pemanduan mabuk. penggunaan dadah, memandu secara merbahaya).

“Ini bermaksud kita dapat memastikan penggunaan jalan raya selamat untuk semua kerana ia dapat membendung ketiga-tiganya,” katanya.

Mengulas mengenai hukuman mati ke atas pemandu mabuk yang mengakibatkan pengguna jalan raya lain, beliau mengingatkan bahawa terdapat keperluan untuk membuktikan suspek sememangnya mempunyai niat untuk membunuh di mahkamah.

“Dan ia akan menjadi satu cabaran. Pemanduan alkohol adalah di bawah pengaruh. Jika di bawah pengaruh kita tidak mampu untuk ‘concentrate’ di jalan raya dan tidak sedar melanggar orang lain selain menyebabkan mangsa meninggal dunia.

“Ini hampir sama dengan penggunaan telefon bimbit dan tidak sengaja melanggar kanak-kanak sehingga meninggal, sebagai contoh.

“Kalau kenakan hukuman mati kepada pemandu mabuk, ia perlu disertai dengan kesalahan-kesalahan lain yang memberi kesan sama termasuk penggunaan telefon bimbit ketika memandu dan memandu melebihi kelajuan,” katanya.

Mengikut undang-undang sedia ada, individu yang memandu dalam keadaan mabuk boleh dikenakan tindakan mengikut Seksyen 45A (1) Akta Pengangkutan Jalan 1987 yang memperuntukkan hukuman denda tidak kurang RM1,000 dan tidak lebih RM6,000 atau penjara tidak lebih 12 bulan.

Manakala, bagi kesalahan memandu dalam keadaan mabuk hingga menyebabkan kematian pula, pesalah boleh dikenakan hukuman mengikut Seksyen 44 Akta Pengangkutan Jalan 1987 yang membawa hukuman denda maksimum RM20,000 dan penjara maksimum 10 tahun.


Malaysia tak benarkan kempen boikot produk: Kedutaan Perancis

KUALA LUMPUR, 12 Rabiulawal 1442H, Khamis – Kedutaan Perancis di Malaysia berkata Perancis tidak memihak atau memburukkan mana-mana agama dan ia menjamin wujudnya kedamaian untuk semua penganut agama dalam kerangka undang-undang dan prinsip republik itu, ketika seruan umat Islam memboikot produk Perancis.

Kedutaan itu, dalam satu kenyataan di sini pada Rabu, berkata Presiden Emmanuel Macron tidak menyasarkan masyarakat Islam di Perancis tetapi hanya ideologi – Islamisme radikal – yang perlu diasing dan ditentang.

“Presiden jelas menyatakan beliau akan bertegas terhadap sebarang bentuk kesimpulan umum, membezakan majoriti besar penganut Islam Perancis dengan kumpulan pemisah minoriti yang menentang nilai Republik serta golongan yang membebankan kelompok majoriti,” menurut kenyataan itu.

Beberapa negara Islam menyeru kempen memboikot produk Perancis berikutan ucapan Macron pada 2 Oktober yang dianggap mengkritik Islam.

Kedutaan juga menyatakan terdapat beberapa personaliti cuba memulakan kempen anti barangan Perancis di Malaysia.

“Kami gembira dengan jaminan yang diberikan oleh pihak berkuasa bahawa kerajaan Malaysia tidak akan membenarkan tindakan sedemikian,” katanya. – Bernama


Fahmi dalam ‘denial syndrome’, cuba nafi kelemahan kerajaan

BANGI, 22 Zulhijjah 1444H, Selasa – BERJASA menganggap Menteri Komunikasi dan Digital, Fahmi Fadzil seolah-olah masih berada dalam ‘sindrom penafian’ apabila mempertikai beberapa laporan media tempatan pada Ahad yang menyatakan harga barangan pengguna dijangka meningkat bermula Ogos ini.

Ketua Pemudanya, Fahmi Bazlan berkata, kenyataan menteri itu seakan-akan takut terhadap bayang-bayang sendiri yang menampakkan situasi kegawatan ekonomi kini serius berlaku di bawah pentadbiran Perdana Menteri, Datuk Seri Anwar Ibrahim.

Atas sebab itu, beliau melihat Fahmi seperti berada dalam ‘denial syndrome’ yang ingin menafikan segala kelemahan kerajaan kini sehingga tidak dapat menerimanya.

“Fahmi Fadzil sepatutnya sedar bahawa kegawatan ekonomi ini sememangnya berlaku di Malaysia sehingga menjejaskan nilai mata wang ringgit.

“Saya hairan mengapa beliau berkata ini satu tilikan yang tidak berasas kerana menampakkan beliau ini tidak merasai realiti yang sebenarnya,” katanya.

Terdahulu, Fahmi mempertikaikan beberapa laporan media tempatan yang menyatakan harga barangan pengguna dijangka meningkat bermula Ogos ini, dan menegaskan kadar inflasi negara setakat ini menunjukkan trend penurunan, selain beberapa petunjuk ekonomi pada 2023 adalah lebih baik berbanding tahun sebelumnya.

“Saya lihat laporan dalam beberapa media hari ini bahawa dalam bulan Ogos ini, harga barang naik 20 peratus. Macam mana dia tilik, dia rujuk, Nujum Pak Belalang ke dia ini, bulan Ogos harga akan naik,” kata Fahmi.

Mengulas perkara itu, Fahmi Bazlan berkata, ia bukan penafian kali pertama dibuat Pengarah Komunikasi Pakatan Harapan (PH) itu, kerana sebelum ini kenyataan hampir sama pernah dilontarkan beliau membabitkan isu kenaikan kadar dasar semalaman (OPR) dengan menuduh media memetik isu yang boleh menimbulkan fitnah serta berniat jahat.

“Beliau harus faham menjadi tanggungjawab ahli dan penganalisis ekonomi untuk melakukan ‘forecast’ bagi kegunaan institusi-institusi kewangan dan pelaburan seterusnya menjadi input maklumat kepada pelabur luar sekali.

“Adakah di sini beliau ingin mengatakan analisis yang dibuat oleh ahli ekonomi itu sebagai satu tilikan? Itu kenyataan yang bodoh dan tidak wajar kerana menafikan tugas dan dapatan mereka seakan menampakkan kita menolak maklumat yang diyakini kesahihannya daripada ahli di dalam sesuatu bidang itu,” katanya.


Kenaikan harga barang mungkin sekitar 1, 2 peratus saja

KUALA LUMPUR, 1 Muharram 1445H, Rabu – Pengarah Urusan Mydin, Mohamed Holdings Berhad (Mydin), Datuk Dr Ameer Ali Mydin menjangka sekiranya berlaku kenaikan harga barang pada Ogos in, ia hanya akan membabitkan kenaikan sekitar satu hingga dua peratus sahaja, dan bukannya sehingga 20 peratus seperti yang pernah diramalkan sebelum ini.

Beliau berkata, kenaikan secara mendadak itu tidak akan berlaku berikutan kadar ringgit yang kini berada pada tahap baik dan trend itu dijangka terus mengukuh berdasarkan kepada pergerakan terkini.

“Sekarang dalam dua, tiga hari ini, US Dollar turun balik kepada RM4.53 hingga RM4.54, jadi saya boleh kata 100 peratus, harga tidak akan naik 20 peratus pada bulan Ogos ini.

“Kalau saya nak kata semua barang tidak naik, saya tidak pasti, tapi kalau naik pun, di antara satu hingga dua peratus sahaja,” katanya kepada Bernama selepas menghadiri program temubual Apa Khabar Malaysia, di Wisma Bernama hari ini.

Beliau berkata kenaikkan harga barang juga bergantung kepada pelbagai faktor antaranya inflasi, permintaan dan penawaran selain kadar ringgit.

Sebelum ini beliau dan beberapa pakar ekonomi menyatakan harga barang pengguna dijangka meningkat, ada yang meramalkan sehingga 20 peratus menjelang Okober ini berikutan peningkatan kos operasi perniagaan di Malaysia selain inflasi import.

Peningkatan kos itu dikatakan ekoran kemerosotan nilai ringgit berbanding dolar Amerika Syarikat (AS) sehingga mendorong berlaku inflasi import pada kadar tinggi.

Sementara itu, Ameer turut mencadangkan agar kerajaan meneliti kembali mekanisme pemberian subsidi pukal ke subsidi bersasar menerusi pemberian tunai bulanan untuk golongan B40.

Katanya, menerusi kaedah subsidi bersasar ia akan menjimatkan kos pembelanjaan kerajaan sekali gus membantu kerajaan dalam memudahkan perancangan pembangunan negara yang lebih mampan. – Bernama


PAC dah sahkan perolehan vaksin dibuat secara teratur

BANGI, 18 Rejab 1444H, Khamis – Bekas Ketua Setiausaha Sulit Tan Sri Muhyiddin Yassin menyifatkan tindakan Kabinet diketuai Perdana Menteri, Datuk Seri Anwar Ibrahim yang mahu membentang kertas putih di Parlimen mengenai perolehan vaksin COVID-19 sebagai membuang masa.

Datuk Dr Marzuki Mohamad berkata, beliau tidak memahami mengapa Kabinet berbuat demikian dengan alasan kononnya perolehan dibuat dengan tidak teratur tanpa kelulusan Peguam Negara.

“Keputusan perolehan vaksin telah dibawa ke Kabinet untuk kelulusan. Biasanya agensi-agensi berkaitan beri ulasan terlebih dahulu ke atas Memorandum Jemaah Menteri untuk perolehan vaksin.

“Saya percaya, Jabatan Peguam Negara antara agensi yang beri ulasan. Itu hal keputusan Kabinet,” katanya dalam kenyataan di Facebook.

Sebelum ini, mendedahkan perolehan vaksin COVID-19 dan kos yang dimuktamadkan sebelum ini tidak mengikuti peraturan.

Menurutnya, perolehan bagi vaksin itu telah ditandatangani oleh Menteri Kesihatan tanpa mendapat persetujuan daripada Peguam Negara.

Mengulas lanjut, Marzuki menjelaskan isu perolehan vaksin telah dibawa ke perhatian Jawatankuasa Kira-Kira Wang Negara (PAC) pada tahun 2021.

Beliau berkata, dalam laporan setebal 521 muka surat, PAC mengesahkan bahawa perolehan vaksin telah dibuat secara teratur.

“Pengerusi PAC pada ketika itu ialah Ahli Parlimen DAP, Wong Kah Woh. Nurul Izzah juga anggota PAC pada masa itu.

“Jadi, ke mana nak dibuang laporan PAC setebal 521 muka surat itu? Ini semua kerja buang masa” katanya.


MAIN digesa pertimbang pengecualian bayaran fi Peguam Syarie

BANGI, 26 Rabiulakhir 1445H, Jumaat – Majlis Agama Islam Negeri (MAIN) digesa mempertimbangkan langkah sama dengan mengecualikan fi pembaharuan Sijil Amalan Tahunan Peguam Syarie di Wilayah Persekutuan.

Presiden Persatuan Peguam Syarie Malaysia (PGSM), Musa Awang berkata, pengecualian fi tersebut sangat dihargai oleh seluruh peguam syarie yang turut terkesan dengan situasi ekonomi negara dan dunia.

“Pengecualian itu juga selari dengan peruntukan dalam Akta Profesion Guaman Syarie (WWP) 2019 (Akta 814) yang memberikan kuasa kepada menteri untuk menetapkan fi di bawah seksyen 23, 24, 29 dan 31 Akta berkenaan.

“Walaupun ia adalah kerjaya profesional, namun majoriti Peguam Syarie adalah pemilik atau rakan kongsi firma yang juga merupakan perniagaan yang terkesan ekonomi semasa,” katanya dalam kenyataan, hari ini.

Terdahulu, Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar mengumumkan tidak berhasrat untuk menetapkan fi di bawah Seksyen 23, 24, 29 dan 31 Akta Profesion Guaman Syarie (Akta 814) (Wilayah-Wilayah Persekutuan) 2019 bagi tahun hadapan.

Katanya, keputusan itu dibuat susulan kajian lanjut sedang dilaksanakan, fi masih belum ditetapkan dan mengambil kira kebajikan Peguam Syarie.

Atas dasar itu, PGSM yang mewakili semua Peguam Syarie khususnya di Wilayah Persekutuan serta seluruh negara yang mempunyai Sijil Amalan Peguam Syarie Wilayah Persekutuan berterima kasih atas keprihatinan berkenaan berhubung pentadbiran agama Islam di Wilayah Persekutuan.


Taliban didakwa bunuh bekas pegawai keselamatan

GENEVA, 28 Jamadilakhir 1443H, Isnin – Taliban dan sekutu didakwa membunuh bekas pegawai Afghanistan, anggota keselamatan dan individu yang bekerja dengan kontinjen tentera antarabangsa sejak pengunduran tentera Amerika Syarikat (AS).

Setiausaha Agung Pertubuhan Bangsa-Bangsa Bersatu (PBB), Antonio Guterres’ dalam laporan kepada Majlis Keselamatan PBB menggambarkan keadaan 39 juta penduduk Afghanistan semakin teruk walaupun pertempuran telah berakhir selepas Taliban mengambil alih pentadbiran sejak Ogos tahun lalu.

“Seluruh sistem ekonomi dan sosial di tutup dan rakyat semakin menderita,” kata Guterres.

PBB dalam laporan terbaharu memberi amaran bahawa krisis ekonomi dan kemanusiaan semakin kritikal selepas Taliban mengambil alih pentabiran.

Guterrus menyarankan Majlis Keselamatan meluluskan penstrukturan semula misi PBB dalam menangani situasi di negara tersebut termasuk mewujudkan unit pemantauan bahagian hak asasi manusia.

Sehingga kini PBB menerima lebih 100 laporan kes bunuh – dua pertiga daripada dipercayai dilakukan oleh Taliban sejak 15 ogos lalu.

Terdapat juga dakwaan pembunuhan di luar kehakiman dengan sekurang-kurangnya 50 dipercayai terlibat dan tergolong daripada kumpulan militan Daesh.

“Pejuang hak asasi manusia dan petugas media akan terus diserang dan berlaku penangkapan sewenang-wenangnya oleh Taliban,” katanya. – Agensi


146 tan produk sejuk beku tak sah disita hingga Oktober – Ronald

KUALA LUMPUR, 19 Rabiulawal 1443H, Selasa – Kementerian Pertanian dan Industri Makanan (MAFI) menerusi Jabatan Perkhidmatan Kuarantin dan Pemeriksaan (MAQIS) telah merampas 146 tan produk daging sejuk beku yang dibawa masuk secara tidak sah ke dalam negara dari Januari hingga Oktober ini.

Menterinya, Datuk Seri Dr Ronald Kiandee berkata, rampasan itu bernilai RM2.33 juta dengan Kelantan mencatatkan negeri tertinggi nilai rampasan iaitu 74 tan bernilai RM692,838.

“Kesemua serahan itu adalah hasil daripada sitaan terhadap pengimportan keluaran pertanian yang telah melalui proses lucut hak di bawah kesalahan Subseksyen 11 (1) dan 15 (1) Akta Perkhidmatan Kuarantin dan Pemeriksaan Malaysia 2011 (Akta 728).

“Bagi melupuskan produk sejuk beku ini, kita menjadikan ia sumbangan bekalan makanan kepada enam jabatan dan agensi berkaitan berupa produk daging sejuk beku hasil rampasan yang dilucut hakkan membabitkan kes dari September hingga Oktober iaitu sebanyak 11 tan bernilai RM106,000,” katanya dalam sidang media serahan bekalan makanan produk itu di Zoo Negara,  hari ini.

Ronald berkata, hasil rampasan itu dijadikan sumber makanan ternakan ikan keli bagi projek rehabilitasi banduan di penjara serta sumber makanan haiwan di zoo dan pusat konservasi hidupan liar.

Katanya, antara jabatan dan agensi terlibat menerima sumbangan di bawah program MAFI Prihatin selain Zoo Negara ialah Penjara Marang di Terengganu, Penjara Penor di Kuantan, Pahang serta Penjara Pengkalan Chepa dan Penjara Machang di Kelantan.

Beliau berkata, Zoo Negara menerima sumbangan terbanyak iaitu 2,000 kilogram.

Ronald berharap inisiatif berterusan itu dapat membantu meringankan beban pihak yang terlibat dalam menampung sumber bekalan makanan haiwan dan ternakan ikan di bawah seliaan mereka.

Turut hadir, Timbalannya Datuk Seri Ahmad Hamzah dan Ketua Pengarah MAQIS Shamsul Akbar Sulaiman. – Bernama


Hampir semua individu divaksin, Selangor yakin masuk ke Fasa 2 PPN

SHAH ALAM, 10 Muharram 1443H, Khamis – Selangor dijangka memasuki ke Fasa Dua Pelan Pemulihan Negara (PPN) menjelang September ini, kata Menteri Besarnya, Datuk Seri Amirudin Shari.

Amirudin berkata, unjuran tersebut dibuat berdasarkan perkembangan terkini kadar vaksinasi Selangor bersama Pasukan Petugas Khas Imunisasi COVID-19 (CITF) dan aplikasi MySejahtera yang menunjukkan jumlah penerima dos pertama adalah sebanyak 98 peratus.

Beliau berkata, peningkatan kadar tersebut kerana terdapat warga Selangor yang mengambil vaksin di pusat pemberian vaksin (PPV) luar dari negeri itu, contohnya vaksin jenis AstraZeneca di Pusat Dagangan Dunia (WTC), Kuala Lumpur.

“Selepas dikemaskini melalui MySejahtera, jumlah penerima dos pertama sebanyak 98 peratus dan angka 80 peratus (yang diumum semalam) adalah berdasarkan pusat-pusat pemberian vaksin di Selangor.

“Kita telah cecah 98 peratus pemberian dos pertama dan dengan angka itu kita yakin menjelang September nanti, Selangor boleh bila-bila masa memasuki Fasa Dua PPN.

“Kita juga mendapati kemasukan ke hospital untuk kes-kes kritikal menurun dengan signifikan terutamanya di Hospital Tengku Ampuan Rahimah, Klang dan Hospital Sungai Buloh bagi pesakit COVID-19 tahap pertama, kedua dan ketiga, iaitu mereka yang berumur 40 tahun, 60 tahun dan kumpulan komorbid,” katanya dalam sidang media secara maya di sini, hari ini.

Bagi kadar dos vaksin kedua pula, Amirudin berkata, angka tersebut sedang dimuktamadkan dengan CITF, namun berdasarkan data dari PPV di Selangor sudah mencecah 56 peratus dan menjelang hujung bulan ini dijangka mencapai 60 peratus penduduk dewasa yang lengkap divaksinasi.

“Kita jangka jika dapat dipertingkatkan, ia dapat membantu imuniti kelompok dengan lebih lengkap,” katanya.

Amirudin turut mengulas mengenai pemberian suntikan vaksin dos ketiga yang dijangka pada awal atau pertengahan tahun hadapan.

“Saya telah berbincang dengan Ketua Pengarah Kesihatan, Tan Sri Dr Noor Hisham Abdullah beberapa hari lepas dalam talian dan kita lihat kebarangkalian untuk vaksin (dos ketiga) itu dilaksanakan pada tahun hadapan dan bukan tahun ini kerana kita sedang menunggu isyarat yang jelas dari Pertubuhan Kesihatan Sedunia (WHO),” katanya.

Beliau berkata, ada beberapa pertimbangan yang harus diambil kira termasuk bekalan vaksin yang masih terhad di negara-negara lain di dunia dan bergantung kepada keputusan Majlis Keselamatan Negara. – Bernama


28 calon PN PRN Melaka akan tandatangani aku janji perangi rasuah

SHAH ALAM, 7 Rabiulakhir 1443H, Jumaat – Kesemua 28 calon Perikatan Nasional (PN) yang bertanding pada Pilihan Raya Negeri (PRN) Melaka perlu menandatangani aku janji sebagai komitmen memerangi rasuah.

Pengerusi PN Tan Sri Muhyiddin Yassin berkata ia selari dengan pendirian yang didukung gabungan itu untuk menentang salah guna kuasa dan rasuah serta akan memberi layanan yang adil kepada semua pihak.

“Ini adalah jaminan PN dan jaminan yang sama untuk rakyat Melaka. Untuk menunjukkan kita komited perangi rasuah, kita telah sediakan aku janji dan calon perlu menandatangani aku janji ini dalam sehari dua.

Ini untuk memberitahu rakyat bahawa kerajaan yang dibentuk selepas 20 Nov ini adalah Kerajaan PN Melaka dengan dasar yang diamalkan berteraskan kepada prinsip yang saya jelaskan tadi,” katanya pada Program Pentas PRN Melaka PN yang diadakan di sini.

Program yang turut dihadiri Presiden PAS Datuk Seri Abdul Hadi Awang dan Presiden Gerakan Datuk Dr Dominic Lau Hoe Chai turut disiarkan menerusi Facebook rasmi Muhyiddin.

Muhyiddin yang juga Presiden Bersatu berkata selain itu, manifesto PN bagi PRN berkenaan akan diumumkan dan diperincikan dalam masa terdekat.

Ahli Parlimen Pagoh dalam pada itu berharap agar sedikit kelonggaran prosedur operasi standard (SOP) PRN Melaka diberikan dengan membenarkan calon untuk bertemu pengundi.

Beliau yang juga Pengerusi Majlis Pemulihan Negara (MPN) berkata susulan SOP khas PRN yang ketat, beliau menggesa agar semua calon yang bertanding diberi peluang untuk muncul di kaca televisyen bagi memperkenalkan diri masing-masing.

Suruhanjaya Pilihan Raya (SPR) menetapkan tarikh mengundi bagi PRN Melaka pada 20 November dan undi awal pada 16 November, berikutan pembubaran DUN pada 4 Oktober lepas selepas empat Ahli Dewan Undangan Negeri menarik sokongan terhadap Ketua Menteri. – Bernama


Orang Melayu boleh hilang negara jika terus berpecah: Tun M

BANGI, 2 Safar 1444H, Selasa – Tun Dr Mahathir Mohamad tidak menolak kemungkinan orang Melayu boleh berdepan kehilangan negara sekiranya terus berpecah belah dan melawan sesama sendiri.

Pengerusi Penaja Gerakan Tanah Air (GTA) itu berkata, tidak mustahil tanah Melayu hanyalah wujud pada nama, namun hakikatnya ia tidak dimiliki oleh bangsa tersebut.

Beliau berkata, perkara itu juga sudah berlaku hari ini apabila tanah Melayu yang dahulunya daripada Segenting Kra sehingga Pulau Riau kini hanya tinggal semenanjung.

“Sekarang ini Segenting Kra dan beberapa negeri Melayu yang ada di selatan Thailand sudah tidak menjadi tanah Melayu lagi.

“Pulau Riau dimiliki sekarang oleh Indonesia. Singapura juga bukan lagi tanah Melayu walaupun dahulunya ia adalah sebahagian daripada tanah Melayu.

“Namun, hari ini ia dijadikan sebuah negara lain yang dimiliki oleh orang lain dan ditadbir urus oleh orang lain,” katanya berucap dalam Sesi Dialog Pimpinan PERKASA Seluruh Malaysia dan NG0-NGO Melayu, hari ini.

Pengerusi Parti Pejuang Tanah Air (Pejuang) itu berkata, kini tanah Melayu yang tinggal hanyalah di semenanjung, namun kedudukannya juga didakwa masih tidak selamat.

“Ini kerana orang Melayu miskin, mereka jual tanah. Hari ini Pulau Pinang bukan kita punya, ibu kota bukan kita punya, bandar Ipoh bukan kita punya.

“Kebanyakan bandar-bandar bukan kita punya. Kita katakan bukan kita punya kerana kita nak masuk bertanding di situ pun tak boleh menang kerana diduduki oleh orang lain,” katanya.

Dr Mahathir berkata, atas dasar itu parti Pejuang ditubuhkan untuk menyatupadukan orang Melayu dan memujuk empat parti lain untuk bersatu di bawah GTA.

“Empat parti dalam gerakan ini, kalau mereka berjuang sebagai parti mereka saja mereka tak mungkin menang. Pejuang juga tak mungkin menang.

“Dan hasilnya ialah hari ini empat parti bersetuju bersatu. Pejuang bukan untuk pecah belahkan orang Melayu, bahkan menyatupadukan orang Melayu.

“Dan tidak terhad parti-parti politik saja, kita nak NGO bersama kita dalam pilihan raya untuk mengalahkan parti kleptokrasi,” katanya.


Penyampai TV ingkar arahan Taliban tak pakai burqa

KABUL, 21 Syawal 1443H, Ahad – Penyampai berita wanita di saluran televisyen terkemuka Afghanistan ingkar dengan arahan Taliban yang mewajibkan mereka menutup seluruh muka ketika bertugas.

Awal bulan ini, pemimpin tertinggi Afghanistan, Hibatullah Akhundzada mengeluarkan dekri supaya wanita di negara itu memakai burqa apabila berada di tempat awam.

Menteri Dalam Negeri, Sirajuddin Haqqani berkata, pemakaian burqa adalah mewujudkan persekitaran bermaruah bagi kaum wanita.

Kementerian Promosi Kebajikan dan Pencegahan Maksiat turut mengarahkan penyampai televisyen wanita mematuhi arahan itu bermula Sabtu.

Sebelum ini, mereka hanya diwajibkan untuk bertudung.

Bagaimanapun, penyiar TOLOnews, Shamshad TV dan 1TV menyiarkan program secara langsung pada Sabtu dengan wajah penyampai wanita kelihatan seperti biasa.

“Rakan sekerja kami bimbang jika mereka menutup muka mereka, perkara seterusnya yang mereka akan diberitahu ialah berhenti bekerja.

“Itulah antara sebab mereka tidak mematuhi arahan itu setakat ini,” kata ketua berita TV Shamshad, Ebid Ehsas.

Difahamkan, arahan itu menyebabkan ramai wartawan wanita meninggalkan Afghanistan sejak Taliban mengeluarkan perintah ketat setelah berkuasa.-  Agensi


Dong Jiao Zong sekali lagi mahu tulisan Jawi diketepikan

BANGI, 12 Jamadilawal 1442H, Ahad – Tidak yakin cadangan manual kepelbagaian bahasa boleh menghilangkan keraguan semua pihak berhubung tulisan Jawi, Dong Jiao Zong menyarankan agar pengajaran dan pembelajaran tulisan yang sedia ada itu diketepikan.

Menerusi kenyataan bersama dalam hantaran di Facebook Dong Zong pada 21 Disember lalu, Dong Jiao Zong mendedahkan hasil soal selidik yang dibuat sebelum ini mendapati hampir semua ibu bapa pelajar Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT) membantah modul ‘pengenalan Jawi’ Tahun 4.

Dedahnya, dari 1,298 buah SJKC, 98.23 peratus (1,275) membantah pelaksanaan pengajaran dan pembelajaran Jawi dan hanya 23 buah SJKC yang bersetuju.

“Sehubungan itu, kami berharap Kementerian Pendidikan (KPM) akan mengetepikan langkah pelaksanaan yang kontroversi sebelum melaksanakan cadangan yang dinyatakan dan tidak menunggu sehingga selesai penerbitan buku teks dan sukatan pelajaran baru Tahun 4,5 dan 6, baru membuat semakan.

“Bagi mengelakkan konflik dalam pentadbiran sekolah apabila ia dilaksanakan akibat bantahan dari PIBG dan pengurangan hak membuat keputusan oleh lembaga SJKC.

“Demi menghormati Akta Pendidikan 1996 yang memberi hak pentadbiran kepada lembaga SJKC, pihak kerajaan patut melibatkan lembaga SJKC dalam pasukan pembuat keputusannya,” katanya.

Dong Jiao Zong berkata demikian dipercayai mengulas cadangan penggunaan ‘manual kepelbagaian bahasa’ oleh Timbalan Menteri Pendidikan, Datuk Dr Mah Hang Soon untuk menghidupkan semula pengajaran dan pembelajaran mata pelajaran bahasa Melayu Tahun 4 SJKC dan SJKT.

Hang Soon turut memperkenalkan tulisan dan bahasa peribumi Sabah dan Sarawak, sebagai semakan semula pembelajaran dan pengajaran Jawi yang dilanda kontroversi sebelum ini.

Dong Zong berpendapat, buku rujukan bantuan tidak dapat menghilangkan keraguan yang ada pada semua pihak, KPM sepatutnya mengetepikan langkah-langkah pelaksanaan yang dibayangi kontroversi – itu adalah perkara utama dalam semakan pengajaran dan pembelajaran Jawi.

“Cadangan Timbalan Menteri Pendidikan bersesuaian dengan pendirian Dong Jiao Zong dan pertubuhan Cina yang lain.

“…iaitu menggunakan buku teks mata pelajaran BM Tahun 5 dengan pelbagai kaedah penyampaian untuk memperkenalkan seni kaligrafi dari pelbagai etnik yang mencerminkan kepelbagaian kaum di Malaysia dan menggalakkan pertukaran budaya,” katanya.

Selain itu katanya, keraguan rakyat terhadap isu Jawi mencerminkan tahap kepercayaan mereka kepada kerajaan.

Justeru, untuk tidak mengulangi kesilapan dalam dasar yang lepas, Dong Jiao Zong berharap kerajaan dapat mengadakan perjumpaan dengan pertubuhan pendidikan Cina dan India serta menubuhkan jawatankuasa pengajaran dan pembelajaran kepelbagaian bahasa.

Jelasnya, tindakan itu agar semua pihak terlibat dan berkepentingan boleh melibatkan diri dalam proses membuat keputusan serta menyelia prosesnya secara langsung.


Tiga maut, dua cedera insiden tembakan di universiti Filipina

MANILA, 24 Zulhijjah 1443H, Ahad – Insiden tembakan di sebuah kampus universiti di Metro Manila pada Ahad, mengorbankan tiga individu, manakala dua lagi cedera, menurut polis Filipina.

Pihak Berkuasa Pembangunan Metro Manila mengesahkan kejadian berlaku pada 14.55 tengah hari waktu tempatan di pintu masuk Universiti Ateneo de Manila di Quezon City, lapor Agensi Berita Xinhua.

“Seorang pengawal keselamatan turut terbunuh,” kata Pengarah daerah Polis Quezon City, Remus Medina.

Dalam kejadian itu, suspek cuba melarikan diri menggunakan kereta tetapi berjaya ditahan pihak polis.

Ejen Biro Penyiasatan Kebangsaan juga telah dikerah ke lokasi kejadian “untuk menyiasat dan menghulurkan bantuan kepada mangsa dan pihak universiti.”

Kampus “ditutup buat masa ini,” menurut universiti itu.

Ketua Hakim Negara Mahkamah Tinggi Alexander Gesmundo dijadual menghadiri majlis graduasi lulusan undang-undang pada petang Ahad.

Jurucakap Mahkamah Agung Brian Hosaka berkata Gesmundo “yang dalam perjalanan ke lokasi itu dinasihatkan untuk berpatah balik”. – Bernama


Ramadan bukan bulan kendur momentum perjuangan

ALHAMDULILLAH, sekali lagi kita dipertemukan dengan bulan yang kita nanti-nantikan pada setiap tahun, bulan penuh keberkatan dan penuh ketaatan. Ahlan wa sahlan ya Ramadan. Syukur ke hadrat Ilahi atas kurniaan ini.

Ingatlah bahawa bulan Ramadanlah bulan di mana al-Quran diturunkan, iaitu risalah agung untuk manusia yang sangat berat tanggungjawab yang perlu dipikul oleh kita, iaitu mengamalkan dan menegakkan syariatNya itu.

Kita sering kali terlupa bahawa Ramadan mendidik kita untuk cekal dan bersemangat untuk berjuang mengajak manusia membuat kebaikan dan mencegah manusia dari segala kemungkaran. Inilah apa yang diajarkan kepada kita melalui al-Quran yang diturunkan pada bulan Ramadan ini.

Ingatlah juga, sahabat-sahabat Rasulullah ﷺ pernah berperang pada bulan ini dengan sehelai sepinggang melawan tentera musuh yang serba lengkap. Bukan pada zaman sahabat sahaja, tetapi setiap zaman kita boleh lihat siri-siri kisah perjuangan pada bulan Ramadan.

Terbukti, Ramadan bukan sahaja bulan kesabaran semata-mata. Tetapi bulan perjuangan, di mana sifat kesabaran itu sebagai kekuatan kepada perjuangan tersebut.

Maka, bersungguh-sungguhlah berjuang dalam agenda menegakkan syariat dan syiar Islam dalam bidang masing-masing.

Bagi muslim yang berniaga, berjuanglah dalam perniagaan untuk memperkuatkan ekonomi umat. Bagi para pendidik dan ilmuan, berjuanglah dalam mendidik umat dengan visi mengembalikan zaman kegemilangan dunia Islam. Dan sebagainya.

Apatahlagi buat para aktivis masyarakat sivil Islam atau lebih dikenali sebagai NGO Islam. Negara sedang berhadapan dengan pelbagai ancaman terhadap kedudukan Islam sebagai agama negara, lihat sahaja siri-siri pencabulan terhadap sistem perundangan syariah kita.

Tidak mustahil akan ada lebih banyak ancaman seumpamanya pada bulan ini, yang kebetulannya pada bulan Ramadan. Kerana kita tahu, mereka suka dan bijak mengambil kesempatan.

Oleh itu, bulan Ramadan bukan masanya untuk kita mengendurkan momentum perjuangan dengan alasan bersabar semata-mata. Tetapi jadikanlah bulan ini sebagai bulan kita lebih kuat berjuang dengan mengatur pelbagai strategi.

Selamat menyambut bulan Ramadan dan selamat berpuasa kepada seluruh umat Islam.

Aminuddin Yahaya
Pengerusi PEMBELA
1 Ramadan 1442H


PEMBELA tak boleh dijual beli dengan wang, jawatan!

BANGI, 29 Muharram 1442H, Khamis – Pertubuhan Pembela-Pembela Islam Malaysia (PEMBELA) menyelar pandangan pihak yang menyangka pertubuhan bukan kerajaan (NGO) mudah dijual beli dengan wang dan jawatan.

Membidas perkara berkenaan, pertubuhan itu menyatakan bahawa PEMBELA terdiri daripada NGO-NGO yang berjuang mahu menegakkan agenda dan objektif perjuangan agama, bangsa dan negara.

“Berilah apa jawatan dan wang sumbangan sekali pun, kami tidak akan berdiam diri kerana kami bukan proksi mana-mana parti mahupun politikus.

“Buktinya? Kami konsisten sejak zaman Barisan Nasional (BN), Pakatan Harapan (PH) dan Perikatan Nasional (PN),” tegasnya dalam satu kenyataan di laman Facebook, hari ini.

PEMBELA merupakan gabungan NGO-NGO Islam yang telah menggerakkan pelbagai inisiatif ‘semak dan imbang’ dalam negara sejak 2006.

Ia membawa suara Melayu dan Islam serta tidak menjadi proksi kepada mana-mana parti

“Kami adalah suara yang mewakili orang Melayu yang sebenar, merentasi segala jalur fahaman politik kepartian,” kata pertubuhan itu.


Malaysia tertarik kaedah 1 dos vaksin Johnson & Johnson

PUTRAJAYA, 6 Rejab 1442H, Khamis – Malaysia tertarik dengan vaksin COVID-19 keluaran Johnson & Johnson berikutan penerima hanya memerlukan satu dos, kata Menteri Kesihatan Datuk Seri Dr Adham Baba.

“Vaksin Johnson & Johnson menggunakan kaedah satu dos dan ia sangat menarik untuk digunakan,” katanya ketika kepada pemberita selepas menerima sumbangan 2.7 juta picagari jenis low dead-volume bernilai RM891,000 daripada Etiqa Family Takaful Berhad di kementeriannya di sini hari ini.

Semalam, Menteri Sains, Teknologi dan Inovasi Khairy Jamaluddin berkata, kerajaan akan menandatangani kontrak pemerolehan vaksin COVID-19 Johnson & Johnson dari Amerika Syarikat dalam masa terdekat.

Menurut Khairy, makluman klinikal mengenai vaksin itu amat positif dan jemaah menteri, berdasarkan syor Jawatankuasa Khas Jaminan Akses Bekalan Vaksin COVID-19 (JKJAV), membuat keputusan untuk membeli vaksin tersebut.

Mengulas lanjut mengenai vaksin itu, Dr Adham berkata, kerajaan masih belum menentukan jumlah vaksin yang akan diperoleh daripada Johnson & Johnson.

“Setakat ini kita masih belum dapat terma-terma, namun rundingan dibuat dan kita tengah tunggu beberapa tindakan daripada pihak pengeluar khusus untuk kita dapatkan maklumat teknikal dan dosir vaksin tersebut,” katanya.

Sementara itu, Dr Adham berkata, kesemua picagari yang diterima hari ini akan digunakan bagi pelaksanaan fasa pertama Program Imunisasi COVID-19 Kebangsaan yang bermula pada 26 Feb ini melibatkan kira-kira 500,000 petugas barisan hadapan.

“Sumbangan ini setidak-tidaknya dapat membantu usaha-usaha kerajaan Malaysia dalam menangani pandemik COVID-19 di negara ini selain menjadi contoh yang baik kepada syarikat-syarikat korporat yang boleh turut sama dalam membantu kerajaan,” katanya.

Perdana Menteri Tan Sri Muhyiddin Yassin pada Selasa dilaporkan berkata vaksin COVID-19 jenis Pfizer-BioNTech akan tiba di negara ini pada Ahad ini (21 Feb), menjelang pelaksanaan Program Imunisasi COVID-19 Kebangsaan secara berfasa bermula 26 Feb ini.

Muhyiddin akan menerima suntikan vaksin itu pada hari pertama pelaksanaan program berkenaan bersama-sama petugas barisan hadapan.

Fasa pertama program imunisasi itu bermula Februari hingga April melibatkan petugas barisan hadapan, diikuti fasa kedua bermula April hingga Ogos bagi kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi serta golongan Orang Kurang Upaya.

Fasa ketiga pula melibatkan golongan dewasa berusia 18 tahun ke atas bermula dari Mei ini hingga Februari tahun depan. – Bernama


PM Sudan dibebaskan dengan kawalan ketat

KHARTOUM, 20 Rabiulawal 1443H, Rabu – Perdana Menteri Sudan, Abdalla Hamdok yang ditangkap dalam rampasan kuasa oleh tentera kini dibawa pulang ke kediamannya dan diletakkan di bawah pengawasan rapi.

Setakat ini, hanya Abdalla yang dibawa pulang, manakala beberapa pemimpin awam lain masih ditahan selepas tentera membubarkan institusi Sudan, Isnin lalu.

Sumber tentera memaklumkan, Abdalla telah diiring pulang ke rumah, dengan ‘langkah keselamatan’ ‘di sekelilingnya’.

Setiausaha Agung Pertubuhan Bangsa-Bangsa Bersatu (PBB), Antonio Guterres pula mendesak Abdalla ‘dibebaskan segera’, susulan mesyuarat tergempar Majlis Keselamatan malam tadi.

Sebelum mesyuarat, Timbalan Duta Russia ke PBB, Dmitry Polyanskiy berkata, Majlis Keselamatan ‘patut merayu untuk menghentikan keganasan itu daripada semua pihak’

Pergolakan ketika ini berlaku selepas hanya kira-kira dua tahun perkongsian kuasa diatur antara tentera bersama pemimpin awam susulan penggulingan autokrat, Omar al-Bashir, pada April 2019. – Agensi


3 kes baharu COVID-19 babit mangsa banjir, keseluruhan 469

BANGI, 6 Jamadilakhir 1443H, Ahad – Tiga kes jangkitan baharu COVID-19 dalam kalangan mangsa banjir direkodkan hari ini menjadikan keseluruhan kepada 469 kes, menurut Ketua Pengarah Kesihatan, Tan Sri Dr Noor Hisham Abdullah.

Beliau berkata, setakat hari ini tiada pertambahan kluster baharu direkodkan dan hanya satu kluster dilaporkan di Pusat Perpindahan Sementara (PPS).

Katanya, sehingga jam 3 petang tadi, sejumlah 55 PPS masih beroperasi membabitkan negeri Johor (46), Pahang (6) dan tiga lagi di Melaka dengan keseluruhan 3,949 mangsa terjejas.

Dr Noor Hisham berkata, setakat hari ini juga sebanyak sembilan kes penyakit berjangkit yang dikesan dalam kalangan mangsa banjir membabit Jangkitan Saluran Pernafasan Akut (ARI) (8 kes) dan satu kes penyakit kulit.

“KKM ingin menasihatkan orang ramai supaya memaklumkan status risiko COVID-19 kepada anggota penyelamat sekiranya disahkan positif COVID-19 atau dikenal pasti sebagai kontak rapat agar tindakan sewajarnya dapat diambil semasa proses pemindahan dan penyelamatan.

“Sentiasa patuh kepada SOP dan amalan norma baharu semasa proses pemindahan dan sepanjang tempoh berada di PPS,” katanya dalam kenyataan hari ini.

Beliau turut mengingatkan supaya mengelakkan berkumpul beramai-ramai dalam kalangan mangsa banjir ketika berada di PPS, selain memakai pelindung diri ketika operasi memindahkan mangsa banjir serta sewaktu melakukan proses-proses pembersihan pasca banjir.

“Pastikan kebersihan diri terjaga dengan segera membersihkan badan yang terkena air banjir dengan air bersih dan amalkan cuci tangan menggunakan pembasmi kuman atau sabun terutamanya apabila pergi ke tempat menjadi guna sama seperti tandas.

“Elakkan diri daripada bermain atau meredah air banjir dan sentiasa menjaga kebersihan kawasan PPS untuk mengelakkan daripada penyakit bawaan vektor,” katanya.

Dr Noor Hisham juga menasihatkan supaya elak daripada minum air dan makan makanan yang sudah tercemar, selain segera dapatkan rawatan di klinik dan hospital berhampiran sekiranya bergejala bagi individu berisiko tinggi seperti warga emas, wanita hamil, kanak-kanak dan mereka mempunyai komorbiditi.

“Petugas perubatan di semua fasiliti kesihatan perlu lebih berwaspada akan gejala-gejala penyakit yang sering dikaitkan dengan kejadian banjir seperti yang disebutkan, seterusnya melakukan pemeriksaan yang sepatutnya agar rawatan segera dapat diberikan.

“KKM akan sentiasa memantau dan menjalankan aktiviti kawalan dan pencegahan sebaik-baiknya agar penyakit berjangkit akibat bencana banjir terutamanya COVID-19 dapat dibendung,” katanya.


Pengebom bunuh diri di Somalia sasar tentera, pegawai pentadbiran

MOGADISHU, 22 Syaaban 1444H, Rabu – Sekurang-kurangnya dua anggota keselamatan terbunuh dan beberapa lagi cedera apabila pengebom bunuh diri meletupkan sebuah kereta sarat bahan letupan di selatan Somalia, lapor Agensi Berita Anadolu.

Pegawai polis, Mohamed Ali Adan berkata, letupan itu menyasarkan rumah tetamu di bandar Bardhere yang menempatkan pegawai pentadbiran wilayah dan pegawai kanan tentera.

Garane Abdi, seorang penduduk tempatan, memberitahu Anadolu bahawa terdapat serangan mortar sebelum letupan.

“Letupan itu sangat besar. Saya tidak pernah menyaksikan letupan sebegitu dalam hidup saya”, katanya.

Kumpulan pengganas yang bersekutu dengan Al-Qaeda, Al-Shabaab, mengaku bertanggungjawab atas serangan itu.

Sejak operasi ketenteraan terhadap Al-Shabaab semakin giat, kumpulan pengganas itu telah meningkatkan serangannya.

Pada Oktober tahun lalu, dua bom kereta menyasarkan Kementerian Pendidikan, membunuh sekurang-kurangnya 121 orang dan mencederakan lebih 300 yang lain dalam pengeboman di Somalia.

Tentera Kebangsaan Somalia telah memerangi pengganas Al-Shabaab sejak Presiden Hassan Sheikh Mohamud mengisytiharkan ‘perang habis-habisan’ ke atas mereka selepas beliau dipilih semula untuk penggal kedua Mei lalu.

Somalia telah dibelenggu ketidakamanan selama bertahun-tahun, dengan kumpulan pengganas Al-Shabaab dan Daesh menjadi ancaman utama.

PBB telah mengeluarkan laporan berkala tahun lalu yang memperincikan serangan oleh Al-Shabaab dan kumpulan pengganas pro-Daesh. – Agensi


19 maut akibat banjir besar di Jerman

BERLIN, 5 Zulhijjah 1442H, Khamis – Sekurang-kurangnya 19 orang maut dan puluhan lagi hilang susulan banjir besar di Jerman.

Pihak berkuasa di daerah barat Euskirchen pada Khamis berkata, lapan kematian dilaporkan di sana berkaitan banjir.

Operasi menyelamat terbantut ekoran sambungan telefon dan internet terganggu di sebahagian wilayah, yang terletak di barat daya Cologne.

Sementara itu, polis di bandar barat Koblenz berkata, empat orang terkorban di daerah Ahrweiler dan sekitar 50 orang yang lain terperangkap di bumbung rumah mereka menunggu untuk diselamatkan.

Manakala, enam buah rumah runtuh semalam di kampung Schuld.

“Ramai orang dilaporkan hilang,” kata polis.

Sejauh mana kerosakan di wilayah itu masih belum jelas, selepas banyak kampung terputus hubungan akibat banjir dan tanah runtuh yang membuatkan jalan sukar dilalui.

Video yang disiarkan di media sosial menunjukkan kereta tenggelam dan sebahagian rumah runtuh di beberapa tempat.

Pihak berkuasa telah mengisytiharkan darurat di wilayah itu setelah hujan lebat selama beberapa hari yang turut mempengaruhi sebahagian besar barat Jerman dan tengah, serta negara-negara jiran, menyebabkan kerosakan yang meluas. – Agensi


Pemimpin Melayu penakut punca DAP makin besar kepala

Oleh Zuhayati Yazid

BANGI, 20 Rabiulakhir 1443H, Khamis – Sikap pemimpin Melayu yang ‘penakut’ punca kaum lain mengambil kesempatan dan dilihat semakin berani menuntut pelbagai perkara.

Setiausaha Agung Majlis Perundingan Melayu (MPM), Datuk Dr Hasan Mad mengakui kecewa dengan sikap pemimpin negara yang seolah-olah ‘bersedia’ di pulas tangan oleh pendatang demi kepentingan diri.

“Semuanya berpunca daripada kelemahan pemimpin kita yang terlalu memberi muka sehingga wujudnya tuntutan melampau dari segelintir pihak.

“Tidak dinafikan Kor Ming adalah daripada kumpulan yang langgar Perlembagaan, tapi dia berani buat pun kerana pemimpin kita yang lemah dan ‘tidak cerdik’.

“Sekiranya kita bertegas dan tahu kedudukan sebenar, saya yakin mereka sedar diri dan tahu kedudukan mereka di negara kita,” katanya ketika dihubungi Ismaweb.net, hari ini.

Beliau berkata demikian sebagai mengulas kenyataan Timbalan Setiausaha Agung parti tamak halona DAP, Nga Kor Ming yang mengesyorkan kerajaan supaya menggubal dasar perpaduan negara yang baharu.

Bekas Timbalan Speaker Dewan Rakyat itu mencadangkan agar semua rakyat yang lahir selepas awal pagi 31 Ogos 1957 boleh menikmati status Bumiputera, dan kerajaan tidak patut dan tak boleh lagi membezakan rakyat dengan ‘warna kulit’.

Malah, Kor Ming menegaskan bahawa selagi kerajaan masih membezakan rakyat berdasarkan warna kulit, perpaduan negara yang sebenar tidak dapat dicapai.

Mengulas kenyataan tidak masuk akal itu, Dr Hasan percaya kenyataan Kor Ming seperti mahu ‘mencuit’ keupayaan pemimpin kita sama ada akan naik angin atau masih lagi berlembut.

“Namun, sayangnya pemimpin kita masih lagi tidak sedar dan masih lagi berkompromi dan tidak anggap perkara itu sesuatu yang serius,” katanya.

Beliau memberikan contoh kelemahan pemimpin negara yang sanggup menjual negara semata-mata mahu kekal berkuasa.

“Ada pemimpin kita tawar macam-macam sedangkan dia sendiri tahu tawaran yang dibuat itu sebenarnya adalah tindakan menjual negara.

“Keadaan inilah punca golongan DAP ini semakin besar kepala, kerana mereka tahu kita akan berikan apa sahaja walaupun tidak relavan,” katanya.


Kes tertunggak punca jumlah COVID-19 tinggi di Selangor semalam

SHAH ALAM, 30 J17 Jamadilakhir 1442H, Sabtu – Peningkatan mendadak kes COVID-19 di Selangor yang diumumkan Kementerian Kesihatan (KKM) semalam, berpunca daripada kes tertunggak kumulatif daripada saringan pekerja kilang, penjara, klinik dan hospital swasta yang tidak dilaporkan secara terus.

Menteri Besar Selangor, Datuk Seri Amirudin Shari dalam satu kenyataan hari ini berkata, kes kumulatif tersebut dikesan berlaku sejak 10 hari lepas.

“Bagi mengatasi masalah ini, Jabatan Kesihatan Negeri Selangor (JKNS) akan mengenakan kompaun kepada klinik atau hospital swasta yang tidak melaporkan kes positif secara terus pada hari yang sama melalui Sistem Informasi Makmal Kesihatan Awam (SIMKA),” menurutnya dalam kenyataan itu.

Amirudin berkata, punca peningkatan itu dimaklumkan JKNS pada Mesyuarat Jawatankuasa Khas Keselamatan Negeri bagi Kawalan COVID-19 Negeri Selangor semalam susulan lonjakan kes harian COVID-19 seperti diumumkan KKM.

Sementara itu, kerajaan negeri akan melaksanakan program ‘Preventing Outbreak at Ignition Site’ (POIS) di kilang-kilang seluruh negeri yang dikenal pasti sebagai kawasan utama perebakan pandemik berkenaan.

POIS, katanya, akan dilaksanakan dengan kerjasama JKNS, Selgate Corporation Sdn Bhd, semua pihak berkuasa tempatan (PBT) serta Persekutuan Pekilang-pekilang Malaysia (FMM).

Amirudin berkata, kerajaan negeri akan mencadangkan kepada kerajaan Persekutuan supaya mengambil tindakan tegas dengan menutup kilang yang menyembunyikan kes positif dalam kalangan pekerja serta tidak memberikan kerjasama untuk aktiviti pengesanan kontak rapat.

Beliau berkata, pihaknya juga bercadang untuk menambah bilangan Pusat Penilaian COVID-19 (CAC) terutama di daerah Petaling, Hulu Langat dan Gombak, untuk menganalisis pesakit COVID-19 untuk dikelaskan mengikut kategori tertentu sebelum dibawa ke pusat kuarantin atau hospital untuk rawatan lanjut.

Selain itu, Amirudin berkata Pusat Kuarantin dan Rawatan Berisiko Rendah (PKRC) Taman Ekspo Pertanian Malaysia (MAEPS) di Serdang telah ditambah fasiliti dan mampu menampung tambahan 6,000 orang pesakit di mana fasiliti khas seperti khemah unit rawatan rapi (ICU) serta peralatan perubatan turut disediakan.

Beliau menyeru semua rakyat supaya bersama-sama berusaha memutuskan rantaian COVID-19 dengan mengamalkan pematuhan prosedur operasi standard (SOP) yang ditetapkan.

“Kekal konsisten memakai pelitup muka dan jaga penjarakan fizikal. Selangor tanggungjawab kita. Hanya dengan semangat kekitaan ini sahaja akan dapat memutuskan rantaian wabak ini,” katanya.

Semalam, negara merekodkan kes positif harian COVID-19 tertinggi iaitu sebanyak 5,725 dengan Selangor mencatatkan kes terbanyak iaitu 3,126 kes, diikuti Wilayah Persekutuan Kuala Lumpur (687 kes) dan Johor (684 kes). – Bernama


Israel tiada hak dan kuasa ke atas Baitulmaqdis

BAITULMAQDIS, 27 Safar 1444H, Jumaat – Palestin sekali lagi menegaskan, menghormati status istimewa Baitulmaqdis adalah sebahagian daripada hak rakyat negara ini yang diiktiraf secara universal.

Kementerian Luar dan Ekspatriat Palestin memberitahu, pendirian masyarakat antarabangsa mengenai Baitulmaqdis adalah jelas dan negara haram Israel tidak boleh membuat tuntutan ke atasnya.

“Israel juga tidak mempunyai kuasa dan hak untuk terlibat dalam hubungan diplomatik atau menjemput negara-negara luar antarabangsa membuka pejabat diplomatik di kawasan bandar berkenaan,” katanya dalam kenyataan, hari ini.

Sejak 1947, Majlis Keselamatan Pertubuhan Bangsa-Bangsa Bersatu (PBB) dan Perhimpunan Agung PBB secara muktamad, menetapkan status undang-undang antarabangsa Baitulmaqdis adalah hak milik Palestin dan menjadi kewajipan untuk menegakkan status berkenaan.

Malah, tidak membenarkan memindahkan atau membuka mana-mana pejabat diplomatik dan kedutaan di Baitulmaqdis.

Mahkamah Keadilan Antarabangsa juga menegaskan, negara haram Israel hanya mempunyai kuasa pendudukan namun tidak bagi kuasa ke atas kawasan tapak suci tersebut.

“Kehadiran Israel sebagai kuasa kependudukan adalah fakta undang-undang yang tidak boleh dipertikaikan ke atas semua negara terutamanya anggota tetap Majlis Keselamatan namun mereka tidak mempunyai kuasa ke atas tapak berkenaan.

“Oleh itu, membuka kedutaan di Baitulmaqdis atau menubuhkan misi atas dasar hubungan diplomatik dengan Israel, di mana-mana bahagian Baitulmaqdis adalah pengiktirafan de facto terhadap tindakan Israel yang berterusan dan menyalahi undang-undang,” tambahnya.

Malah, membuka kedutaan di Baitulmaqdis adalah seperti tindakan bersubahat dengan Israel ke atas bandar itu dan cubaan mencabul kedaulatan ke atas tapak suci.

Justeru, Palestin mengesahkan bahawa pihaknya akan meneruskan semua langkah undang-undang, diplomatik dan politik yang ada bagi memastikan Baitulmaqdis serta statusnya dilindungi. – Agensi


PRN Melaka: Nyawa rakyat dipertaruh demi kerakusan kuasa

1. GEGAR seketika bumi bertuah ini bila mana para barisan hadapan serta seluruh rakyat dari pelbagai lapisan masyarakat sedang sibuk berusaha untuk mencapai imuniti kelompok, tiba-tiba sahaja kita dikejutkan dengan berita DUN Melaka sudah dibubarkan atas sebab tiada undi percaya yang berbaki kepada pihak pemerintah kerajaan negeri.

2. Situasi ini bukan sahaja menandakan ketidakstabilan politik yang tidak berkesudahan, tetapi juga umpama ‘mimpi ngeri’ kepada majoriti rakyat kerana bimbang risiko yang akan berlaku jika tetap ingin mengadakan pilihan raya negeri dalam fasa wabak COVID-19 masih belum reda secara total. Kita dapati rakyat rata-rata melahirkan kebimbangan jika peristiwa kes positif COVID-19 mendadak di seluruh negara seperti yang terjadi selepas pasca PRN Sabah sebelum ini.

3. Seluruh pemimpin kerajaan perlu akui kita masih belum benar-benar berjaya melepaskan diri dari pandemik ini. Walaupun jumlah kes setiap hari sudah memperlihatkan penurunan, kita tidak boleh menafikan akan wujudnya risiko jika pilihan raya negeri ingin diteruskan. Kita merasakan darurat politik masih pilihan terbaik buat masa ini.

4. Para pemimpin perlulah berobjektif dalam setiap tindakan. Pilihan raya negeri adalah pilihan demi kepentingan parti politik semata mata-mata. Jika benar berlaku korupsi seperti yang diperkatakan, kita mohon gunalah saluran undang-undang sebaiknya malah cabarlah individu-individu tersebut dengan cara yang tepat dan tidak memudaratkan rakyat dalam jangka masa panjang.

5. Bajet atau peruntukan untuk mengadakan pilihan raya negeri juga lebih baik disalurkan untuk bantuan kepada rakyat yang masih lagi ramai terkesan akibat wabak COVID-19 ini secara maksima dan meluas sehingga tercatat ‘zero’ masalah yang berkait survival dan kebajikan rakyat. Bayangkanlah betapa besarnya manfaat yang boleh dirasai rakyat jika benar rakyat terbukti menjadi keutamaan lebih daripada kedudukan sendiri.

6. Kita juga sangat-sangat bimbang jika kes seperti ini ‘berjangkit’ dan menjadi alasan kerajaan-kerajaan tertentu di negeri lain berpotensi atau mencari ruang-ruang yang boleh mereka lakukan perkara yang sama semata-mata untuk memastikan kedudukan mereka kukuh dan stabil selama mana mereka inginkan.

7. Walaupun pembubaran DUN negeri tersebut sudah diwartakan, BERJASA masih mengharapkan Ke bawah Duli Yang Maha Mulia Yang Di-Pertuan Agong mempunyai kuasa untuk mengisytihar darurat untuk negeri Melaka bagi menangguhkan terlebih dahulu pilihan raya tersebut sehingga tarikh sama Dewan Rakyat seluruhnya akan dibubarkan di peringkat Persekutuan kelak.

HAJI ZAMANI BIN IBRAHIM
Presiden Parti BERJASA


Jangan mudah terima maaf golongan celupar hina Islam

Oleh Siti Hafidah Abd Ghaffar

BANGI, 6 Zulkaedah 1442H, Khamis – Tindakan pihak tertentu – khususnya golongan muda bukan muslim – menyentuh sensitiviti umat Islam sejak kebelakangan ini amat membimbangkan.

Kejadian seumpama itu dikhuatiri akan menghancurkan keharmonian di kalangan rakyat berbilang kaum di Malaysia.

Timbalan Presiden gerakan Islam, Ikatan Muslimin Malaysia (ISMA), Dr Ahmad Kamsani Samingan berkata, perkara-perkara sensitif bagi umat Islam seperti penggunaan nama Allah, nabi-nabi serta syiar-syiar Islam seharusnya dihormati dan tidak dijadikan bahan permainan mahupun gurauan.

Tegasnya, tidak wajar bagi sesiapapun menggunakan perkataan Allah mahupun lafaz-lafaz mulia azan dalam bentuk yang boleh ditafsirkan sebagai menghina Islam.

“Tindakan ini menggambarkan apa yang tersembunyi dalam hati dan pemikiran mereka.

“Jika ini boleh berlaku ketika negara yang masih didominasi oleh orang Islam, maka apakah musibah yang bakal berlaku sekiranya dominasi ini jatuh ke tangan mereka?,” katanya ketika dihubungi Ismaweb.net.

Berikutan itu, Dr Kamsani menggesa supaya umat Islam tidak terlalu mudah menerima alasan mahupun permohonan maaf dari golongan yang celupar itu.

Beliau menegaskan, sikap toleransi seharusnya ada batasan, justeru pihak berkuasa digesa mengambil tindakan tegas terhadap perbuatan menyentuh sensitiviti agama.

“Lebih-lebih lagi terhadap tindakan-tindakan yang menyentuh kesucian dan kemuliaan Islam yang merupakan perkara paling penting bagi umat Islam.

“Pihak berkuasa mesti mengambil tindakan tegas terhadap kejadian penghinaan ini sebagai pengajaran dan memastikan ia tidak berlaku lagi pada masa akan datang,” tegasnya.

Terdahulu, tular beberapa video dan gambar sekumpulan penghantar makanan mengejar seorang lelaki yang mempersendakan nama Allah sebagai nama samarannya ketika memesan makanan.

Lelaki berusia 29 tahun yang juga pelanggan kepada penghantar makanan tersebut dipukul dipercayai mencetuskan sensitiviti agama.

Tidak lama selepas itu, satu rakaman video berdurasi 31 saat menunjukkan beberapa lelaki kelihatan seperti mempersenda azan dan ayat suci al-Quran tular di media sosial.

Bagaimanapun, tiga lelaki yang dipercayai terlibat rakaman video itu telah memuat naik rakaman video mengakui kesilapan yang telah mereka lakukan dan meminta maaf kepada seluruh umat Islam Malaysia.


Harga petrol, diesel kekal

BANGI, 16 Jamadilakhir 1443H, Rabu – Harga runcit produk petroleum membabitkan petrol dan diesel masing-masing kekal bagi tempoh 20 Januari hingga 26 Januari 2022.

Berdasarkan harga terkini, produk RON97 dan RON95 masing-masing kekal pada paras RM3.07 seliter dan RM2.05 seliter.

Harga turut tidak berubah untuk produk diesel iaitu RM2.15 seliter, menurut Kementerian Kewangan dalam satu kenyataan, hari ini.

Ia berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


Algeria pertimbang laksana semula hukuman mati

ALGIERS, 28 Rabiulawal 1442H, Sabtu – Algeria mempertimbangkan untuk melaksanakan kembali hukuman mati bagi beberapa jenis jenayah, 25 tahun setelah menghentikan hukuman tersebut.

Menteri Kehakiman, Belkacem Zaghmati berkata, perbincangan sedang berlangsung mengenai rancangan undang-undang untuk memerangi jenayah penculikan kanak-kanak, menurut pernyataan Majlis Rakyat Nasional (Dewan Pertama Parlimen).

Zaghmati berkata: “Kami akan melaksanakan semula hukuman mati (seperti yang ditentukan oleh undang-undang). Jangan terkejut jika hukuman ini diterapkan di masa depan jika perlu.”

Menteri itu menegaskan, Algeria adalah negara yang berdaulat dan bebas untuk menjatuhkan hukuman mati.

“Tidak ada keberatan baik di pihak kerajaan mahupun global untuk melaksanakannya,” merujuk pada tekanan yang diberikan oleh organisasi hak asasi manusia antarabangsa untuk menghapuskan hukuman mati.

Beliau menegaskan, Algeria belum menandatangani atau meratifikasi perjanjian antarabangsa yang melarang penggunaan hukuman mati.

“Sekiranya perlu, hukuman mati akan dilanjutkan,” kata menteri itu.

Syor ini muncul setelah Algeria menyaksikan peningkatan insiden penculikan dan pembunuhan kanak-kanak serta remaja hingga mendorong pihak berkuasa untuk membuat undang-undang baharu bagi mencegah pelaku jenayah ini.

Algeria menangguhkan hukuman mati pada tahun 1993 ekoran dakwaan daripada pihak dalam negara dan antarabangsa bahawa pihak berkuasa menggunakannya untuk membalas dendam terhadap pihak lawan. – Agensi


RM2.1 bilion diperlukan atasi masalah banjir di Sungai Golok

KUALA LUMPUR, 10 Ramadan 1443H, Selasa – Peruntukan berjumlah RM2.156 bilion diperlukan bagi menyelesaikan keseluruhan masalah banjir di sepanjang Sungai Golok di Kelantan, kata Menteri Alam Sekitar dan Air Datuk Seri Tuan Ibrahim Tuan Man.

Beliau berkata projek Pembangunan Lembangan Sungai Bersepadu (PLSB) Sungai Golok Fasa 1 sedang berjalan dan sudah mencapai kemajuan fizikal sehingga 50 peratus.

“Ia dijangka siap pada 13 Ogos 2024,” katanya menerusi catatan di akaun Facebook hari ini.

Menurut Tuan Ibrahim rancangan projek akan dilaksanakan dalam dua fasa secara berterusan iaitu dari Rancangan Malaysia Ke-11 (RMK-11) hingga RMK-13.

PLSB Sungai Golok Fasa 1 melibatkan hilir Lembangan Sungai Golok di Jajahan Tumpat dan sebahagian di Jajahan Pasir Mas dengan jumlah peruntukan sebanyak RM656 juta.

Projek PLSB Sungai Golok bertujuan mengelak masalah banjir termenung dan bah besar di kawasan itu pada masa hadapan. – Bernama


1,374,520 kanak-kanak terima satu dos vaksin COVID-19

KUALA LUMPUR, 12 Ramadan 1443H, Khamis – Seramai 1,374,520 kanak-kanak berumur antara lima dan 11 tahun atau 38.7 peratus daripada populasi itu, telah menerima sekurang-kurangnya satu dos vaksin COVID-19 menerusi Program Imunisasi COVID-19 Kebangsaan Kanak-Kanak (PICKids), setakat semalam.

Berdasarkan laman web COVIDNOW, seramai 229,615 kanak-kanak dalam kumpulan sama atau 6.5 peratus, telah lengkap divaksinasi.

Bagi remaja berumur antara 12 dan 17 tahun, seramai 2,865,407 individu atau 92.1 peratus telah lengkap divaksinasi, manakala 2,967,575 atau 95.4 peratus telah menerima sekurang-kurangnya satu dos vaksin.

Untuk populasi dewasa, seramai 15,950,859 individu atau 67.8 peratus telah menerima dos penggalak, manakala 22,959,339 atau 97.6 peratus telah melengkapkan dos kedua, selain 23,236,086 atau 98.8 peratus telah menerima sekurang-kurangnya satu dos vaksin.

Semalam sebanyak 47,622 dos vaksin telah diberikan, melibatkan 34,384 dos kedua, 7,639 dos penggalak dan 5,599 dos pertama, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 69,370,702.

Sementara itu, menurut portal GitHub Kementerian Kesihatan, sejumlah 22 kematian akibat COVID-19 dilaporkan semalam, dengan Selangor mencatat jumlah tertinggi iaitu tujuh kes diikuti Melaka dan Perak, masing-masing merekodkan tiga kes.

Johor, Kedah, Pahang merekodkan dua kes, manakala Sabah, Kelantan dan Kuala Lumpur masing-masing satu kes.-  Bernama


2 PTI warga Indonesia ditangkap di Kota Tinggi, Johor

KUALA LUMPUR, 1 Zulhijjah 1441H, Rabu – Angkatan Tentera Malaysia (ATM) menahan dua pendatang tanpa izin (PTI) warga Indonesia di pesisiran pantai Ladang Sg. Tengah, Kota Tinggi, Johor, awal pagi ini.

Markas Divisyen Ketiga Infantri Malaysia, Kem Terendak Melaka dalam satu kenyataan hari ini memaklumkan kedua-dua individu itu ditahan pada 6.20 pagi oleh pasukan Batalion Pertama Rejimen Renjer Diraja (1 RRD) ketika menjalankan Op Benteng.

“Anggota petugas di Pos Pemerhati, Kompeni A, 1 RRD telah mengesan dua orang dipercayai warga asing sedang bersembunyi di sebalik batu besar dengan menggunakan alat bantuan penglihatan malam (Night Vision Goggles,” menurut kenyataan itu.

Turut dirampas, wang tunai RM5,169 dan 3.85 juta rupiah (RM560) serta dua buah telefon bimbit.

Kedua-dua PTI itu diserahkan ke Balai Polis Bayu Damai untuk tindakan lanjut sebelum menjalani ujian COVID-19.

Menurut kenyataan itu, pasukan penguat kuasa giat meneruskan pencarian di kawasan sekitar Ladang Sg. Tengah bagi mengesan saki-baki PTI dan tekong yang dipercayai masih berada di kawasan itu. – Bernama


Khidmat Sukarelawan perlu jayakan Program Imunisasi COVID-19 Kebangsaan

BANGI, 20 Syawal 1442H, Selasa – Perhatian sewajarnya harus diberikan kepada pengurusan logistik pemberian vaksin COVID-19, kata Dr Mohd Hafiz Zulfakar.

Pensyarah Kanan Jabatan Teknologi dan Pengajian Rantaian Bekalan, UiTM Kampus Puncak Alam itu berkata, objektif program imunisasi akan lambat tercapai sekiranya kebergantungan hanya kepada tenaga kerja yang sama daripada Kementerian Kesihatan Malaysia (KKM).

Jelasnya, inisiatif Malaysia Vaccine Support Volunteers (MyVac) hasil kerjasama antara KKM, Kementerian Sains, Teknologi dan Inovasi (MOSTI), Kementerian Belia dan Sukan (KBS), Kementerian Pengajian Tinggi (KPT) serta Bulan Sabit Merah Malaysia (MRCS) dilihat sebagai langkah pintar menyokong sistem logistik peperangan melawan virus itu,

Di bawah inisiatif ini, katanya, sukarelawan berminat boleh turut serta mengisi dan meringankan keperluan tenaga kerja KKM.

Katanya, khidmat sukarelawan amat mulia dan sangat diperlukan bagi menjayakan pelaksanaan Program Imunisasi COVID-19 Kebangsaan.

“Jika inisiatif MyVac mendapat lebih lagi sokongan daripada semua lapisan masyarakat Malaysia, tidak mustahil khidmat mereka ini boleh digunakan pula di Pusat Saringan COVID-19.

“Tenaga sukarelawan MyVac boleh digembleng untuk membantu mereka yang menjalani kuarantin kendiri rumah di kawasan komuniti tempat mereka tinggal,” katanya menulis di Berita Harian hari ini.

Mengulas lanjut, Dr Mohd Hafiz berkata, kakitangan sedia ada semakin berkurang ketika kes COVID-19 semakin bertambah.

Katanya, pakar epidemiologi Universiti Malaya, Prof Datuk Awang Bulgiba melalui artikel diterbitkan Berita Harian pada 21 Mei lalu berpendapat bahawa KKM ketika ini bukan sahaja berhadapan kekurangan kapasiti katil dan peralatan di unit rawatan rapi (ICU), tetapi juga dari segi kakitangan bertugas.

Tambahan pula, katanya, terdapat kakitangan yang gugur tatkala berjuang, kehabisan tenaga dan menghadapi tekanan melampau.

“Mana tidaknya, barisan ini sudah pun berjuang tanpa henti sejak awal 2020. Langkah untuk mempercepat dan memperluaskan Program Imunisasi COVID-19 Kebangsaan dengan membawa masuk vaksin AstraZeneca dilihat tepat untuk memperkasakan imuniti kelompok,” katanya.


PBB gelar Afghanistan negara paling menindas wanita di dunia

KABUL, 16 Syaaban 1444H, Khamis – Sejak Taliban mengambil alih Afghanistan, negara tersebut menjadi negara paling menindas wanita di dunia apabila merampas hak wanita dan kanak-kanak, demikian dakwa Pertubuhan Bangsa-Bangsa Bersatu (PBB) dalam kenyataan.

Katanya, Taliban telah menindas dan mengenakan perundangan ketat supaya golongan wanita dan kanak-kanak kekal tidak dibenarkan keluar rumah.

Walhal, pada awalnya Taliban berjanji mengamalkan dasar sama rata dan tidak menindas kaum wanita seperti yang dilakukan sebelum ini.

Namun, mereka kemudiannya mengharamkan pendidikan kepada kanak-kanak perempuan yang melebihi gred enam selain melarang golongan itu terlibat dengan pertubuhan bukan kerajaan (NGO).

Wakil Khas kepada Setiausaha PBB dan Ketua Misi Afghanistan, Roza Otunbayeva berkata, Afghanistan di bawah pemerintahan Taliban kekal menjadi negara paling menindas di dunia terutama kepada wanita.

“Sangat menyedihkan apabila menyaksikan Taliban berusaha untuk tidak membenarkan golongan itu terdedah di kawasan awam,” katanya.

Sekatan yang dilakukan terutama larangan kepada pendidikan dan bekerja dengan NGO telah mendapat kecaman antarabangsa namun Taliban berkeras dengan pendirianya dan mendakwa larangan berkenaan hanya sementara.

Malah, ia mendakwa larangan berkenaan dibuat kerana terdapat wanita yang tidak menutup aurat atau memakai hijab selain tidak mematuhi peraturan pengasingan jantina.

Mengenai larangan di universiti pula, Taliban berkata, terdapat beberapa subjek yang diajar tidak selari dengan nilai Islam.

Di sebuah kilang permaidani di Kabul, seorang wanita yang merupakan bekas kakitangan kerajaan kini menghabiskan masa dengan menyiapkan tempahan permaidani.

“Kehidupan kami seperti di penjara, kami rasa terperangkap,” kata Hafiza yang merupakan pelajar tahun satu perundangan sebelum Taliban mengharamkan wanita menghadiri ke Universiti.

Wanita berusia 22 tahun itu mendakwa impiannya musnah dan seolah-olah berdepan hukuman kerana dilahirkan sebagai wanita. – Agensi


Acryl Sani kata kartel tak wujud dalam PDRM

BANGI, 30 Syaaban 1443H, Sabtu – Tiada kertel atau campur pihak luar dalam menentukan jawatan tertentu dalam kepimpinan Polis Diraja Malaysia (PDRM), pada masa ini.

Demikian kata Ketua Polis Negara, Tan Sri Acryl Sani Abdullah Sani sambil menegaskan sekiranya perkara berkenaan wujud dalam kepimpinan hari ini ia pasti dapat dikenalpasti.

“Pada pandangan saya, isu kartel dalam PDRM tidak wujud kerana sekiranya ia wujud, kita akan lihat sekelompok individu yang berada di depan.

“Tapi, apa yang pastinya penempatan pegawai dan anggota adalah melalui langkah dan tapisan daripada peringkat kontinjen, jabatan pengurusan sebelum kepada saya (Ketua Polis Negara).

“… dan akan dikemukakan ke Suruhanjaya Pasukan Polis (SPP) untuk keputusan akhir,” katanya seperti dipetik portal tempatan, hari ini.

Malah, beliau menjelaskan, tapisan ketat dibuat dan agak sukar untuk melihat berlakunya seperti yang dikatakan kartel.

Acryl Sani berkata, jika ada campur tangan luar, ia akan mengakibatkan susunan pegawai kanan menjadi tidak teratur.

“Perkara ini tidak berlaku seperti mana yang digambarkan,” katanya.

28 Februari lalu, Barisan Pesuruhjaya EAIC sebulat suara mendapati bekas Ketua Polis Negara, Tan Sri Abdul Hamid Bador telah hilang haknya untuk membuat sebarang komen berkenaan isu kartel ini.

Perkara berkenaan berlaku berikutan dalam rakaman percakapan dengan EAIC, beliau gagal mengemukakan sebarang bukti bagi mengukuhkan dakwaan itu.


Sejarah pembentukan Muafakat Nasional dari sisi rakyat marhaen

1. TERBENTUKNYA Muafakat Nasional (MN) adalah selepas berjayanya Himpunan Bantah ICERD pada 8 Disember 2018, anjuran Gabungan NGO UMMAH yang terdiri antara PEMBELA dan KONGRES RAKYAT.

2. Pentas Himpunan Bantah ICERD menjadi saksi kami daripada NGO, berjaya satukan antara dua parti terbesar Islam dan Melayu iaitu UMNO dan PAS. CIJ ulang, kami daripada NGO yang berjaya satukan dua parti Islam Melayu ini.

3. Walau bagaimanapun, selepas kami dapat satukan mereka, dua parti ini diibaratkan kacang lupakan kulit, apabila kami daripada NGO dilupakan, diabaikan. Dua parti ini meletakkan kami (NGO) seumpama ‘daun kari’. Habis madu, sepah dibuang.

NGO YANG MENYATUKAN DUA PARTI TIDAK DIJEMPUT SEMASA PERASMIAN MUAFAKAT NASIONAL

4. Percaya atau tidak, semasa pembentukan MN dirasmikan di PWTC, kami (NGO) di saat akhir (tiada jemputan asalnya), diletakkan sebaris dengan NGO kepartian, sedangkan kami (NGO) semestinya bukan NGO kepartian. Bukan mahu mendapatkan pujian atau penghargaan tetapi setidak-tidaknya, ingat kembali usaha kami (NGO) yang menyatukan dua parti ini sepentas pada Himpunan Bantah ICERD 812.

5. Sejak itu, kami (NGO) dinafikan suara kami. Mereka dua parti ini berlumba-lumba ingin mengesahkan bahawa merekalah bersatu dengan sendirinya. Merekalah yang kuat dan merekalah yang hebat. NGO? Siapa kami.

6. Selepas kami (NGO) ‘di daun karikan’ oleh mereka, selepas sekutu kami iaitu KONGRES RAKYAT ingin meneruskan perjuangan politik, kami (NGO) terpaksa membuat keputusan yang sangat memedihkan iaitu mufarakah. Kami tahu dan percaya, ramai di luar sana tidak mahu NGO kepartian. Sudah cukup parti yang ada. Akhirnya PEMBELA membuat langkah kehadapan dengan menegakkan ABATA tanpa kepartian.

7. Kini, PEMBELA terus teguh dengan pendirian sebagai sebuah gabungan NGO Islam Melayu yang bebas kepartian, menjadi ‘check and balance’ kepada kerajaan Malaysia. Atau bahasa mudahnya, yang mana salah, kita tegur, yang mana betul kita sokong.

KEMPEN BMF TERPALIT DAN TERCALAR DENGAN GERAKAN NGO KEPARTIAN

8. Antara usaha yang mendapat sedikit tempias negatif akibat ada penglibatan NGO kepartian ialah Kempen BMF. Sebab itu, anda boleh lihat ada NGO kepartian cuba bawa Kempen BMF sebagai tarikan sokongan kepartian tapi bila sudah ada kuasa, Kempen BMF dikarikan. Noktah.

9. PEMBELA dengan tegas khusus dalam Kluster Ekonomi, Kempen BMF adalah tunggak utama. Kempen BMF yang merentas kepartian dan golongan. Hanya untuk kebangkitan ekonomi muslim. Jadi, jangan salah faham lagi dan terus bersama Kempen BMF tanpa mengira parti, bangsa dan paling penting, Islam.

MENUNGGU RETAK ATAU KETEPIKAN EGO UNTUK BERSATU SEMULA TETAPI BERSAMA NGO PEMBELA

10. Akhir-akhir ini, kita sudah nampak keretakan antara MN apabila UMNO tidak mahu bersama Perikatan Nasional (PN) manakala PAS terus menegaskan bersama PN tetapi dalam pada masa yang sama mahu MN. Usaha PAS yang sangat murni tetapi satu ketetapan wajar dibuat, mana mungkin dua kolam, dua rumah dan dua kapal. Pilihan harus dibuat.

11. Dari situ, kita dapat lihat, betapa rendahnya kualiti MN yang terbentuk antara dua parti terbesar tetapi sudah hilang punca selepas dua parti ini ‘membuang’ NGO yang telah menyatukan mereka. Bayangkan jika dua parti ini terus mengikat ukhwah kebersamaan bersama NGO. Sudah pasti kuat dan terus kukuh.

12. NGO PEMBELA akan terus menjadi sebuah badan semak dan imbang kepada sesiapapun asalkan Islam. Sudah tiba masanya parti Islam dan Melayu bersatu. Sudah tiba masanya semua parti yang berasaskan Islam dan Melayu duduk bersama. Sudah pasti, jangan lagi lupakan NGO PEMBELA dalam pembentukan kesatuan dan kebersamaan ini.

Mohd Nor Izzat Johari
Naib Pengerusi Pertubuhan Pembela-Pembela Islam (PEMBELA)


Selepas ICERD, 5 lagi ancaman utama NGO-NGO Melayu perlu selesaikan

Oleh Ainul Illia Meor Suzurudin

BANGI, 22 Rabiulakhir 1442H, Selasa – Kejayaan Himpunan Bantah Konvensyen Antarabangsa Mengenai Penghapusan Segala Bentuk Diskriminasi Kaum (ICERD) – Himpunan 812 – dua tahun lalu antara bukti kekuatan kebangkitan kuasa ketiga, khususnya pertubuhan bukan kerajaan (NGO) di negara ini.

Himpunan 812 diadakan kerana rakyat kecewa dengan Pakatan Harapan (PH) yang memerintah ketika itu, apabila dilihat mengikut telunjuk puak antinasional dalam kerajaan untuk meratifikasi ICERD.

NGO memainkan peranan, menghimpunkan ratusan ribu rakyat – atas dasar menjaga Perlembagaan negara daripada diganggu gugat kuasa antarabangsa sekiranya ICERD diratifikasi.

Setiausaha Agung Majlis Perundingan Melayu (MPM), Datuk Dr Hasan Mad berkata, antara yang mahu diimplementasikan menerusi ratifikasi ICERD adalah penghapusan segala bentuk diskriminatif, melarang segala bentuk diskriminasi kaum serta mengambil tindakan jika situasi itu berlaku.

“Kita tolak ICERD kerana kita bimbang kuasa antarabangsa ini mendesak supaya pinda Perlembagaan mengikut kehendak mereka. Kita pula kena buat laporan berkala pada mereka. Bagi kita, tak perlu itu semua.

“Sekian lama kita dijajah pemerintah, kita telah menolak Malayan Union, kita berjaya dapatkan kemerdekaan. Kita berjaya bina negara berdaulat, kerana kita ada Perlembagaan Persekutuan.

“Jadi kenapa kita nak kembali kepada penjajahan asing. Kita tak perlu semua itu,” katanya dalam Forum Menyingkap Himpunan 812, yang diadakan secara dalam talian, malam ini.

Ekoran kebimbangan itu, maka tercetuslah Himpunan 812 berikutan rakyat terlalu kecewa dan bimbang nasib masa depan negara.

“Menteri-menteri PH pula berjaya mempengaruhi perdana menteri ketika itu yang akur dengan desakan mereka. Malangnya pada masa itu, Majlis Raja-Raja Melayu pun tergamam.

“Jadi rakyat bangkit, NGO-NGO Melayu berjaya berkumpul menjadi kuasa ketiga. Kuasa pertama tadi adalah Majlis Raja-Raja, kedua kerajaan dan ketiga NGO Melayu,” katanya.

Mengulas lanjut, beliau berkata, gerakan rakyat hasil gabungan beberapa NGO dan institusi politik bangkit dan tekad untuk menolak ICERD.

“Akhirnya Majlis Raja-Raja bersama untuk merestui himpunan itu. Kalau kita perhatikan apabila NGO berjaya mengumpul kuasa ketiga, walaupun tiada sebarang perjanjian. Apa yang tercetus di kalangan NGO ketika itu hanyalah persefahaman,” katanya.

Justeru, Dr Hasan yakin apa yang diperlukan NGO-NGO hari ini adalah semangat persefahaman yang sama yang dibawa ketika Himpunan 812 itu.

“Andainya kelompok-kelompok ini dapat membentuk kesefahaman, maka kita dapat tangani masalah yang berlaku bersama-sama.

“Kita telah buktikan apabila NGO bergabung membentuk gerakan rakyat, bila ada hasrat kerajaan yang tak sehaluan, kita bangkit menegur. Kita tak mahu kerajaan ikut telunjuk kuasa asing atau puak antinasional yang berada di dalam kerajaan,” katanya.

Selain daripada ancaman ICERD yang telah berjaya ditangani, terdapat lima lagi ancaman utama yang perlu diselesaikan dengan kesepakatan NGO-NGO Melayu.

“Pertamanya rasuah, terutama di kalangan ahli politik dan pegawai kerajaan yang tanpa segan silu melakukan rasuah dan salah laku kuasa. Kedua, masalah politik di kalangan pemimpin Melayu. Kita tak boleh berdiam diri kerana antara mereka tiada kesepakatan lagi.

“Ketiga, kemusnahan budaya korporat islamik di kalangan institusi kepentingan Bumiputera. Lihatlah bagaimana GLC menghapuskan harta yang dikumpul sekian lama dan dijual pada pihak bukan berkepentingan Bumiputera.

“Isu keempat yang perlu diberi perhatian adalah kemasukan pendatang asing, sempadan yang bolos pertahanannya, yang juga berpunca daripada pihak keselamatan itu sendiri.

“Terakhir, isu yang perlu ditangani bersama NGO-NGO Melayu adalah kecelaruan pendidikan di semua peringkat pendidikan, baik rendah mahupun menengah,” katanya.


Kerajaan tak boleh iktiraf UEC!

Oleh Siti Hafidah Abd Ghaffar

BANGI, 26 Zulkaedah 1441H, Sabtu – Prof Datuk Dr Teo Kok Seong secara konsisten menegaskan supaya kerajaan Malaysia yang diwakili mana-mana parti politik sekalipun tidak boleh sesekali mengiktiraf Sijil Peperiksaan Bersepadu (UEC).

Felo Utama Institut Kajian Etnik (KITA), Universiti Kebangsaan Malaysia (UKM) itu menjelaskan, Sekolah Menengah Persendirian Cina (SMPC) yang mengambil UEC berada ‘di luar’ sistem pendidikan kebangsaan kita.

“Jika ia bukan sebahagian maka kita tidak wajar mengiktirafnya. Kita hanya mengiktiraf apa-apa komponen yang ada dalam sistem pendidikan kita,” katanya ketika dihubungi Ismaweb.net hari ini.

Meskipun UEC didakwa mendapat pengiktirafan berterusan daripada banyak kerajaan serta kolej di seluruh dunia, Kok Seong mengingatkan kerajaan untuk tidak termakan dengan pujukan psikologi itu.

“Bagi saya syabas dan tahniahlah, walaupun begitu kita masih tidak boleh menerimanya,” katanya.

Beliau menyarankan supaya UEC diteruskan sahaja sebagai entiti swasta memandangkan kedua-dua entiti kerajaan dan swasta bagi beliau saling melengkapi.

“Entiti swasta itu boleh menyumbang kepada pembangunan negara, saling melengkapi dengan entiti kerajaan, jadi tidak wajar didesak. Begitu jelas sekali UEC ini berada di luar sistem walaupun didakwa diiktiraf puluhan atau ratusan universiti di luar negara,” katanya.

Pada masa sama, Kok Seong menafikan berlaku penindasan terhadap kaum Cina dalam bidang pendidikan aliran Cina di negara ini.

Katanya, anak-anak Cina dibenarkan ke Sekolah Jenis Kebangsaan Cina (SJKC) selama enam tahun dan bahasa Cina adalah bahasa pengantarnya.

“Selepas itu mereka boleh mengambil bahasa Cina sebagai mata pelajaran (dan kesusasteraan Cina) sehingga Tingkatan Lima dan Enam. Kemudian mereka boleh pula mengkhusus dalam Pengajian Cina di IPTA dan IPTS.

“Anak-anak Cina juga tidak dilarang sama sekali di negara ini jika mereka mahu ke SMPC – terus belajar sepenuhnya dalam bahasa Cina – untuk mengambil UEC. Justeru, di manakah rasisme dalam pendidikan aliran Cina di negara? Tiada langsung.

“Tidak mengiktiraf UEC seperti yang dituntut kaum Cina, bukan isu rasisme yang didakwa wujud dalam bidang pendidikan di negara,” katanya.

Semalam, organisasi Cina, Hua Zong mengadakan pertemuan dengan Perdana Menteri, Tan Sri Muhyiddin Yassin bagi mendesak kerajaan untuk mengiktiraf UEC – yang ditentang majoriti rakyat serta bercanggah dengan Dasar Pendidikan.

Pertemuan yang diketuai Tan Sri Goh Tian Chuan itu telah menyerahkan 15 tuntutan berkenaan ekonomi, politik dan pendidikan kepada Perdana Menteri, pada masa sama menggesa kerajaan mengiktiraf sijil UEC SMPC.

Memetik laporan Sin Chew Daily, Goh Tian Chuan yang juga Pengerusi Dewan Perhimpunan Cina Sabah berkata, masyarakat Cina berharap kerajaan – yang diketuai Muhyiddin – dapat mengiktiraf UEC dan diluluskan melalui kaedah yang rasional dengan menghapuskan ekstremisme.

Dia mendakwa, SMPC dan UEC berasal dari Malaysia dan mendapat pengiktirafan berterusan daripada banyak kerajaan serta kolej di seluruh dunia, yang memberi peluang kepada lepasannya melanjutkan pengajian ke luar negara.

Dakwanya lagi, perjuangan mengiktiraf UEC masih belum berakhir walaupun telah berlalu beberapa penggal kerajaan dan pernah terkandung antara salah satu manifesto PH pada PRU14 lalu.

UEC adalah silibus sekolah persendirian Cina yang mana sukatan pelajarannya diambil dari Taiwan.

Pengiktirafan UEC bercanggah dengan Dasar Pendidikan dan Akta Pendidikan 1996.


PM seru ambil peluang inisiatif kerjaya anjuran KPT

BATU PAHAT, 16 Rejab 1443H, Jumaat – Perdana Menteri Datuk Seri Ismail Sabri Yaakob menyeru masyarakat mengambil peluang untuk memanfaatkan pelbagai inisiatif berkaitan peluang kerjaya yang dikendalikan oleh Kementerian Pengajian Tinggi (KPT).

Beliau berkata melalui program seperti PENJANA KPT-CAP, PENJANA KPT-PACE, dan GetHired@KPT serta MyFutureJobs akan membantu mengurangkan lagi kadar pengangguran di negara ini ke paras di bawah 4.2 peratus.

“Apa yang pasti, program-program ini adalah berbentuk titik sentuh dan bertujuan untuk menyantuni keperluan denyut nadi rakyat,” katanya semasa berucap pada Karnival KPT Keluarga Malaysia di Parit Sulong, dekat sini hari ini.

Memberi contoh, Ismail Sabri berkata seperti program MYFutureJobs, berdasarkan rekod yang ada sebanyak 63,990 jawatan kosong di Johor ditawarkan melalui portal program berkenaan.

“Untuk tempoh karnival ini sahaja, saya difahamkan lebih 3,000 kekosongan jawatan ditawarkan. Justeru, saya menyeru semua yang hadir, untuk mengambil peluang ini dan menguar-uarkan juga kepada saudara- mara di luar sana yang memerlukan pekerjaan,” katanya. – Bernama


DAP gembira undi Melayu pecah

BANGI, 28 Rabiulawal 1444H, Selasa – Dalam keadaan rakyat lesu dan bosan dengan politik, pemimpin DAP kelihatan berharap perpecahan pengundi Melayu boleh memenangkan Pakatan Harapan (PH).

Ini dibuktikan apabila beberapa orang pimpinan DAP melahirkan rasa gembira apabila undi Melayu dijangka bakal berpecah kepada sekurang-kurangnya tiga kelompok dalam PRU ke-15 tidak lama lagi, kata Ahli Jawatankuasa Kerja PAS Pusat, Dr Mohd Zuhdi Marzuki.

“Ketika berucap di dalam Konvensyen DAP Perak baru-baru ini, seorang pemimpin tertinggi DAP menyasarkan untuk membentuk koridor PH di Pantai Barat yang merangkumi negeri-negeri Pulau Pinang, Perak, Selangor, Wilayah Persekutuan Kuala Lumpur dan Negeri Sembilan.

“Menurut pemimpin DAP tersebut, sasaran ini dapat dicapai sekiranya PH dapat menambah lagi kerusi-kerusi Parlimen di Perak, berbanding hanya memenangi 13 daripada 24 kerusi Parlimen seperti dalam PRU ke-14 yang lalu,” kata Zuhdi dalam kenyataan, hari ini.

Mengulas perkara itu, beliau yakin DAP sebenarnya tidak memerlukan sokongan pengundi Melayu disebabkan mereka kebanyakannya bertanding di kerusi-kerusi Parlimen yang mempunyai jumlah pengundi Cina yang ramai.

Daripada 28 kerusi Parlimen yang pengundi Cinanya melebihi 50 peratus, 27 daripadanya dimenangi oleh DAP dan satu dimenangi oleh PKR.

Justeru, sepatutnya DAP tidak perlu memberi perhatian sama ada undi Melayu berpecah atau tidak, disebabkan kemenangan atau kekalahan mereka ditentukan oleh undi Cina, kata Dr Mohd Zuhdi.

“Jadi mengapa DAP perlu bimbang dengan kesatuan undi Melayu? Jawapannya, sekiranya undi Melayu tidak berpecah, ada lebih kurang 31 kerusi di Semenanjung Malaysia yang sebelum ini dimenangi PH boleh terlepas kali ini.

“PH sukar untuk membentuk kerajaan sekiranya mereka kehilangan kerusi-kerusi tersebut. Apatah lagi, kerusi-kerusi tersebut sekarang diduduki oleh beberapa nama besar pimpinan PH, termasuklah yang pernah menjadi menteri dan timbalan menteri semasa PH memerintah.

“Jika situasi pengundi Melayu solid berlaku yang menyebabkan PH sukar bentuk kerajaan, sudah pasti pengundi Cina berfikir beberapa kali untuk undi DAP. Apa faedah mereka undi DAP jika sekadar jadi pembangkang di Parlimen?,” katanya.

Dengan pengertian lain, katanya, jika pengundi Cina tetap memberi undi kepada DAP, bermakna wakil dalam kerajaan yang bakal terbentuk selepas PRU ke-15, akan mengandungi kurang bilangan menteri daripada kaum mereka.

Dalam pada itu, Dr Mohd Zuhdi berkata, beliau yakin semua maklum bahawa corak pengundian kaum Cina tidak ditentukan oleh kekuatan parti-parti politik sama ada DAP, MCA atau Gerakan.

Sebaliknya, corak pengundian kaum Cina dipandu oleh pertubuhan bukan kerajaan (NGO) mereka.

“Oleh sebab itu, pengundi Cina pernah beri sokongan besar kepada MCA dan Gerakan sebelum ini, sebagaimana mereka beri sokongan besar kepada DAP sekarang. Dalam PRU ke15 corak pengundian itu masih dipengaruhi oleh NGO tersebut.

“NGO kaum Cina ini terdiri dari golongan peniaga dan juga persatuan pendidikan. Mereka perlukan bilangan menteri dari kaum Cina yang mencukupi sebagaimana yang pernah berlaku di zaman Perikatan dan BN memerintah.

“Sudah tiga kali PRU mereka memberi sokongan besar kepada DAP, tetapi hasilnya kurang bilangan menteri yang mewakili kaum Cina dalam kerajaan,” katanya.

Berikutan itu, pada PRU kali ini, mereka mahu pastikan adakah PH benar-benar boleh memerintah jika mereka mengundi PH, dan petunjuknya boleh dilihat daripada sama ada undi Melayu berpecah atau tidak.

“Sekiranya undi Melayu berpecah, maka PH ada peluang besar menang, justeru pengundi Cina boleh memberi sokongan kepada DAP.

“Sebaliknya jika undi Melayu tidak berpecah, harapan untuk PH menang adalah tipis, lalu apa guna mereka memberi sokongan besar kepada DAP yang hanya akan menjadi pembangkang? Jadi perpecahan pengundi Melayu adalah satu berita gembira kepada DAP,” katanya.


Pengalaman ‘jaga’ sugarbaby

MENYINGKAP laman muka buku yang menghidangkan cerita sensasi muda mudi memilih kerjaya sugar baby sebagai jalan pintas mendapat sejumlah wang mengingatkan saya kepada kehidupan mahasiswa di universiti.

Sempat memasuki sebuah kolej matrikulasi dan terpilih menjadi Majlis Perwakilan Pelajar sepanjang penggal di sana mengajar saya tentang banyak perkara dan cabaran kehidupan mahasiswi.

Masakan tidak, saya telah diamanahkan menjaga seorang siswi yang pandai tetapi hakikatnya adalah juga seorang sugarbaby yang selalu menyusup keluar dari kolej untuk bertemu ‘sugar daddy’ nya. Pada waktu itu warden telah meletakkan beliau di bawah pantauan saya kerana dikhuatiri dia akan terus lesap sehingga tidak dikesan.

Tidak dinafikan saya agak naif perihal ‘sugaring’ ini. Saya memerhatikan gerak gerinya yang halus, lemah lembut, kakinya cukup cantik dengan perhiasan gelang loceng yang sentiasa berdecing setiap kali melangkah.

Tutur katanya mempersona, lirikan senyumannya ayu, dandanan rambutnya yang keperangan semua itu ditutup persis wanita melayu terakhir dengan tudung. Namun siapa yang tahu dibalik wajah polos itu beliau berkongsi cerita yang malap dan syahdu.

Dilahirkan dan dibesarkan dari kampung, saya sangat memahami perasaan ingin bebas, anggun dan berupaya memiliki aset yang mewah seperti kawan kawan dari bandar tentunya menjadi igauan kehidupan.

Saya memahami mengapa beliau begitu tegar memastikan telefon bimbitnya sentiasa dicharge dan dalam keadaan alert menerima panggilan sepanjang masa. Saya katakan sepanjang masa kerana setiap 10 minit sekali telefonnya pasti berdering dan dia sentiasa sibuk membalas sms demi sms tanpa henti.

Dia ditempatkan di sebuah katil kosong di tepi saya dan saya sebenarnya hampir gila dengan deringan telefonnya yang setiap masa menjengah anak telinga.

Rupanya pengawasan ketat saya dan warden akhirnya sia-sia kerana dia sejurus mendapat pelepasan keluar pekan terus lesap tanpa bayang. Yang tinggal di atas meja hanya sepiring buah buahan yang mengandungi 1 biji oren dan epal..yang akhirnya lapuk dan berkulat menantikan tuan yang tidak kunjung tiba.

Sengaja saya biarkan buahan itu luput di atas meja sekadar mengingatkan kami betapa lamanya dia tidak pulang.

Saya masih ingat betapa sedihnya wajah warden apabila saya mengkhabarkan dia masih tidak pulang sejak tiga hari yang lalu. Hari ini telah genap seminggu pun berlalu.

Mahu tidak mahu keluarga terpaksa dimaklumkan dan selepas itu saya tidak tahu apa pengakhiran kehidupannya. Yang pasti keputusan exam keluar dan dia walaupun antara scorer di semester itu, masih belum nampak bayang batang hidungnya.

Saya berkongsi pengalaman memerhati, menyelami kehidupan dan keinginan seorang sugar baby yang sanggup melepaskan mahkota kehormatannya untuk seutas rantai mungkin, atau peluang makan malam mewah bersama gaun malam yang cantik, atau mendapatkan kasih sayang yang tidak syari’e dari seorang lelaki kaya yang bergelar sugar daddy.

Betapa sadisnya apabila setelah segalanya diberi parut yang tinggal harus dirawat dan ditelan wanita itu sendiri. Sugar daddy yang kaya raya itu akan berlalu mencari bunga lain untuk dihirup madunya dengan janji manis yang menghancurkan.

Hanya kerana kemewahan sementara wanita malang menjadi sedikit mewah buat sementara waktu dari duit segera hasil menjaja diri dan apabila sudah putus wang maka kitaran penjajaan dimulakan semula. Alangkah malangnya!

Q.S. Al Baqarah ayat 165

وَالَّذِينَ آمَنُوا أَشَدُّ حُبًّا لِلَّهِ

Artinya: Orang-orang yang beriman lebih kuat cintanya kepada Allah.

Q.S. Ali Imran ayat 31

قُلْ إِنْ كُنْتُمْ تُحِبُّونَ اللَّهَ فَاتَّبِعُونِي يُحْبِبْكُمُ اللَّهُ وَيَغْفِرْ لَكُمْ ذُنُوبَكُمْ ۗ وَاللَّهُ غَفُورٌ رَحِيمٌ

Artinya: Katakanlah: “Jika kamu (benar-benar) mencintai Allah, ikutilah aku, niscaya Allah mengasihi dan mengampuni dosa-dosamu”. Allah Maha Pengampun lagi Maha Penyayang.

Q.S. Maryam ayat 96

إِنَّ الَّذِينَ آمَنُوا وَعَمِلُوا الصَّالِحَاتِ سَيَجْعَلُ لَهُمُ الرَّحْمَٰنُ وُدًّا

Artinya: Sesungguhnya orang-orang yang beriman dan beramal saleh, kelak Allah Yang Maha Pemurah akan menanamkan dalam (hati) mereka rasa kasih sayang.

Q.S. Al-Baqarah ayat 163

وَإِلَٰهُكُمْ إِلَٰهٌ وَاحِدٌ ۖ لَا إِلَٰهَ إِلَّا هُوَ الرَّحْمَٰنُ الرَّحِيمُ

Artinya: Dan Tuhanmu adalah Tuhan Yang Maha Esa; tidak ada Tuhan melainkan Dia Yang Maha Pemurah lagi Maha Penyayang

Pengakhiran yang pasti bagi seorang wanita normal adalah untuk mengecap cinta hakiki dari Tuhannya, apabila segala tindak tanduknya dalam keredhaan Allah. Hatinya tidak selesa mengikat cinta sia-sia yang tidak pasti kepada seorang lelaki, apatah lagi yang hanya mahu menodai tanpa pertanggungjawaban kepada kehidupannya.

Yakinlah kepuraan untuk mengejar kekayaaan mudah dan segera dengan pelacuran moden sugardaddy-sugarbaby hanya membawa kepada satu pengakhiran yang pasti- kecelakaan di dunia dan malapetaka di akhirat.

Setitip pesan dariku untukmu,

Sahabat yang tulus mencintai.

Dr Nur Fatiha Kamarzaman
Ketua Wanita ISMA Dungun


Tak lengkap PPE, 20 doktor Nigeria maut akibat COVID-19

ABUJA, 11 Jamadilawal 1442H, Sabtu – Kira-kira 20 doktor Nigeria maut sepanjangq minggu lalu akibat dijangkiti wabak COVID-19.

Portal Premium Times yang memetik Pengerusi Persatuan Perubatan Nigeria (NMA), Enema Amodu berkata, sektor kesihatan negara kehilangan tidak kurang dari 20 doktor dalam seminggu terakhir.

Agensi Anadolu melaporkan bahawa kebanyakan doktor tidak memiliki kelengkapan perlindungan diri (PPE) mencukupi sebelum merawat pesakit.

Pada masa sama, lebih daripada 1,000 pekerja kesihatan disahkan positif COVID-19.

Sehingga 2 Jun, 812 pekerja kesihatan di Nigeria disahkan positif COVID-19, menurut Menteri Kesihatan Osagie Ehanire.

Setakat Julai lalu, lebih daripada 10,000 pekerja kesihatan di 40 negara Afrika dijangkiti wabak berkenaan, lapor Premium Times yang memetic Pertubuhan Kesihatan Sedunia (WHO).

Pusat Kawalan Penyakit Nigeria (NCDC) merekodkan 1,242 kematian, 81,963 jangkitan dan 69,651 individu pulih di 36 negeri sejak virus itu pertama kali dikesan pada Mac lalu.

Lonjakan jangkitan kini direkodkan di negara Afrika paling ramai penduduk itu susulan Nigeria dilanda gelombang kedua COVID-19.

Sementara itu, NCDC merekodkan enam kematian serta 1,041 kes baharu COVID-19 pada Khamis lalu.

COVID-19 mula dilaporkan di Wuhan, China, Disember tahun lalu sebelum merebak ke seluruh dunia.

Lebih 79.7 juta penduduk dunia dijangkiti wabak itu dengan 1.74 kematian dilaporkan menurut Universiti Johns Hopkins. -Agensi


Rakyat ternanti-nanti pembaharuan Malaysia Madani Anwar

Oleh Zuhayati Yazid

BANGI, 11 Rejab 1444H, Khamis – Rakyat akan terus menilai sejauh mana Malaysia Madani yang diperkenalkan pentadbiran Datuk Seri Anwar Ibrahim berjaya direalisasikan.

Perdana Menteri sebelum ini mengatakan Malaysia Madani adalah usaha mengemudi serta mengangkat semula martabat dan kegemilangan negara di persada dunia.

Madani diacu berteraskan enam rukun iaitu kemampanan, kesejahteraan, daya cipta, hormat, keyakinan dan ihsan.

Mengulas perkara itu Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, walaupun slogan itu kelihatan sempurna, setakat ini belum nampak lagi ia diterjemahkan dalam tindakan.

“Perkara ini dapat dilihat melalui pelantikan anak sulungnya Nurul Izzah sebagai Penasihat Kanan Ekonomi dan Kewangan Perdana Menteri.

“Walaupun apa pun justifikasi yang cuba dihalalkan tetapi tindakan tersebut adalah tidak selari dengan slogan yang diperkenalkan dalam Malaysia Madani.

“Kita bimbang banyak lagi perkara lain akan berlaku seperti isu ini seolah-olah apa yang dicadangkan tidak sama seperti yang dilaungkan,” katanya.

Beliau berkata demikian ketika menjadi panel dalam program Dimensi: Malaysia Madani Ikut Acuan Apa? Yang disiarkan di TV Pertiwi, hari ini.

Mengulas lanjut, Ustaz Muhammad Fauzi berkata, pelantikan anak sendiri dilihat tidak wajar memandangkan lebih ramai lagi yang lebih layak dan sesuai menggalas jawatan berkenaan.

“Bagi saya, tiada masalah untuk beliau melantik anak sendiri tetapi hakikatnya ramai lagi yang lebih layak dan sesuai.

“Kalau macam itu dia urus, nampak tak adil. Adakah slogan itu hanya ada di atas kertas semata-mata tetapi tidak direalisasikan dengan sempurna,” katanya.

Ustaz Muhammad Fauzi menambah, rakyat kini masih menanti pembaharuan yang cuba dibuat dalam pentadbirannya selari dengan slogan yang dilaungkan dalam Malaysia Madani.


Kejayaan kerajaan PN tadbir negara menyebabkan ada pihak tercabar

KUALA LUMPUR, 20 Zulhijjah 1442H, Jumaat – Kejayaan kerajaan Perikatan Nasional (PN) mewujudkan kerajaan campuran termasuk dalam kalangan parti bumiputera dan parti bukan Islam yang menolak pendekatan ekstrem, menyebabkan ada pihak yang berasa tercabar.

Presiden PAS Datuk Seri Abdul Hadi Awang berkata ia lebih-lebih lagi apabila kerajaan PN menunjukkan perubahan positif (kebaikan) dalam pentadbiran berbanding kerajaan terdahulu.

“Maka sudah pasti wujudnya gerakan untuk menjatuhkan kerajaan PN dengan segala cara.

“Oleh itu, seluruh rakyat yang sedar dan insaf terutamanya pemimpin negara, janganlah ditipu lagi dan hendaklah menghalang anasir-anasir perosak yang berpakat untuk menyingkirkan Islam dalam negara,” katanya dalam kenyataan di Facebook rasminya hari ini.

Beliau turut mengingatkan rakyat supaya bersiap-sedia menghadapi sebarang kemungkinan ancaman anasir luar yang cuba memecahbelahkan perpaduan dalam kalangan rakyat. – Bernama